text:
Joseph Smith—Pakasaritaan
Naadaw Manipud iti Pakasaritaan ni Joseph Smith, Ti Propeta
History of the Church, Volume 1, Kapitulo 1–5
Kapitulo 1
Ibaga ni Joseph Smith ti maipanggep iti kapupuonna, dagiti kameng ti kaamaanna, ken dagiti nagkauna a nagyananda—Nagturay ti karkarna a panagessem iti maipanggep iti relihion iti akinlaud a Nueva York—Nakasagana a dumawat iti kinasirib babaen ti panangiturong ni Santiago—Agparang ti Ama ken ti Anak ket matudingan ni Joseph iti napadtuan a naespirituan a panagserbina. (Bersikulo 1–20.)
1 Gapu iti adu a padamag nga inwaras dagiti dakes ti panagpampanunotna a tao, a mainaig iti aibabangon ken idudur-as ti Ti bSimbaan ni Jesucristo dagiti Santo iti Ud-udina nga Aldaw, amin dagitoy insangrat dagiti nagsurat a pangdadael iti pakabuklanna a kas Simbaan ken ti idudur-asna iti lubong—nagutugotak a mangisurat iti daytoy a pakasaritaan, a mangdalus iti panunot ti publiko, ket maiturong dagiti amin nga agdamdamag iti kinapudno iti kaadda dagiti pagbatayan, a kas pannakaisuratda, mainaig kaniak ken iti Simbaan, a kas iti kaadda dagiti pagbatayan iti ikutko.
2 Iti daytoy a pakasaritaan idatagko dagiti sumagmamano a pasamak a mainaig iti daytoy a Simbaan, iti kinapudno ken kinalinteg, a kas pannakaisuratda, wenno kas iti kasasaadda iti agdama, a kas ita [1838] a maikawalo a tawen manipud iti apannakabukel ti Simbaan.
3 aNaipasngayak iti tawen ti Apotayo a sangaribu-walo-gasut-ket-lima, iti maika-duapulo-ket-tallo nga aldaw ti Disiembre, iti ili ti Sharon, probinsia ti Windsor, estado ti Vermont.… Pimmanaw ti amak, ni bJoseph Smith, Sen., iti estado ti Vermont, ket napan idiay Palmyra, probinsia ti Ontario (Wayne itan), iti estado ti Nueva York, idi agtawenak iti sangapulo, wenno agarup a kasta. Iti agarup nga uppat a tawen kalpasan ti isasangpetna iti Palmyra, immakar ti amak a kaduana ti kaamaanna idiay Manchester a paset met laeng ti probinsia ti Ontario—
4 Ti kaamaanna a buklen ti sangapulo-ket-maysa a kararua, dagitoy, ti amak, ni aJoseph Smith; ti binak, ni Lucy Smith (a Mack ti naganna sakbay a nagasawa, nga anak ni Solomon Mack); dagiti lallaki a kakabsatko, ni cAlvin (a natay idi Nobiembre 19, 1823, iti maika-26 a tawenna), ni dHyrum, siak, ni eSamuel Harrison, ni William, ni Don Carlos; ken dagiti babbai a kakabsatko, da Sophronia, Catherine, ken Lucy.
5 Adda idi panawen iti maikadua a tawen kalpasan ti ipapanawmi iti Manchester, a nawarnak ti pammati a mapagsasaritaan iti lugar a nagnaedanmi. Nangrugi daytoy kadagiti Metodista, ngem saan a nagbayag sa nagbalin a gagangay kadagiti amin a sekta iti dayta a rehion. Kinapudnona, kasla naaringan ti sibubukel a distrito iti dayta, ket dakkel a bilang ti nangbukel iti nadumaduma a gunglo ti pammati, a nangparnuay iti pannakakibur ken pannakasayyasayya dagiti tao, a sumagmamano ti nangipukkaw, a“Imutektekanyo, adtoy!” ket ti dadduma, “Imutektekanyo, idiay!” Itaktakder ti dadduma ti pammati a Metodista, Presbitero ti dadduma, ket sumagmamano ti Bautista.
6 Ta iti baet ti naindaklan nga ayat nga impeksa dagiti napasurot kadagitoy agduduma a pammati iti panawen ti pannakapasurotda, ken ti kinaanep nga impakita dagiti pastor, a naregta a mangabbukay iti daytoy karkarna a buya ti napammatian a rikna, tapno kumappon ti amin, a kas iti pakaay-aywanda nga awag, napabus-oyanda a sumurot iti sekta a kayatda; nupay kasta idi umadun dagiti napasurot, sumagmamano iti maysa a grupo ken sumagmamano iti sabali, nagparang a kasla ad-adda a panaginkukuna ngem iti kinapudno dagiti maipagarup a nasayaat a rikna dagiti saserdote ken dagiti napasurot; gapu ta naparnuay ti dakkel a riribuk ken guranggura—agririri dagiti agpada a saserdote, ken agpada a kimmappon; tapno ti nasayaat a riknada iti tunggal maysa, no adda man, mapukaw a mamimpinsan iti apanagsusupanget ti sao ken panagsasait ti agduduma a kapanunotan.
7 Agtawenak idin iti sangapulo-ket-lima. Naawis ti kaamaan ti amak iti pammati a Presbitero, ket uppat kadakuada ti nagkameng iti dayta a simbaan, dagitoyda, ti inak, ni Lucy; dagiti kabsatko a lallaki a da Hyrum ken Samuel Harrison; ken ti kabsatko a babai a ni Sophronia.
8 Kadagitoy a panawen ti nalaus a pannakariribuk, saanak a makaidna nga agpampanunot iti nauneg; ngem nupay nadagem ti riknak ken masansan a makatignay, kimmayakayak latta kadagitoy a grupo, uray no timmabunoak iti sumagmamano a panagtitiponda no ipalubos ti gundaway. Immasideg ti riknak iti pammati a Metodista iti panaglabas ti panawen, ket nakariknaak iti gartem a kumameng kadakuada; ngem nabileg unay ti kulkol ken panagsisinnait ti agduduma a kapanunotan iti pammati, ket adayo a mapasamak iti tao a kas iti kaganusko, ken nakurang ti pamalpalatpatanna iti tattao ken bambanag, a maaddaan iti umno a pangngeddeng no asino ti nasayaat wenno asino ti dakes.
9 Makulkol no dadduma ti panunotko, nabileg ken kasla di agressat ti pukkaw ken ariwawa. Kasupanget unay dagiti Presbitero dagiti Bautista ken Metodista, ket inaramatda amin a bileg ken kalintegan ken panangulkol a mangpaneknek kadagiti biddutda, wenno, mangted man laeng iti kapanunotan kadagiti tao a nagbiddutda. Iti sabali a bangir, agpadpada a naregta dagiti Bautista ken Metodista iti panangisayangkatda a mangpabileg iti kapanunotanda ken mangitaw-ang kadagiti sabali.
10 Iti baet daytoy sinnait ti sasao ken di agressat a panagsisinnupanget ti kapanunotan, masansan a kunak iti bagik: Ania ti maaramid? Asino kadagitoy a grupo ti apudno; wenno, agpapadada kadi a biddut? No maysa kadakuada ti pudno, ania kadagitoy, ken kasano ti pannakaammok?
11 Bayat ti panagsagabak iti nadagsen a parikut a ginubuay ti panagsisinnait dagitoy a grupo ti pammati, basbasaek iti maysa nga aldaw ti Surat ni Santiago, umuna a kapitulo ken maikalima a bersikulo, a mabasa: No siasino man kadakayo ti agkurang iti kinasirib, agdawat koma iti Dios; isu a mangted a sikakaasi kadagiti isu amin, ket saan a mangpabain; ket maitedto kenkuana.
12 Awan ti sabali a binatog ti nasantuan a kasuratan a simlep a sibibileg iti puso ti tao malaksid ti inaramid daytoy kaniak iti daydi a kanito. Kas man la simmeksek a napnuan bileg iti amin a rikna ti pusok. Inulit-ulitko a linagip, ta ammok a no makasapul ti tunggal tao iti sirib nga aggapu iti Dios, kasapulak; ta diak ammo ti aramidek, ket malaksid no maaddaanak iti nalawlawa a pannakaawat, diakto pulos ammo; gapu ta aggigidiat ti apannakaawat dagiti mannursuro iti pammati dagiti aggigidiat a sekta iti isu met laeng a binatog ti nasantuan a kasuratan a mangdadael iti panagtalek iti panangibanag kadagiti saludsod a kas kalikaguman ti bBiblia.
13 Inkeddengko idi agangay a nasken nga agtalinaedak iti kasipngetan ken pannakariribuk, wenno nasken a surotek ti panangiwanwan ni Santiago, nga, agdawat iti Dios. Inkeddengko idi agangay ti a“dumawat iti Dios,” iti pangngeddeng a no ikkanna iti sirib dagiti agkurang iti kinasirib, ket itdenna a sikakaasi, ken saan a mangpabain mabalin a makigasanggasatak.
14 Ngarud, kas maibatay iti daytoy, ti pangngeddengko a dumawat iti Dios, napanak iti kakaywan tapno padasek. Agsapa idi ti nangayed, nalawag nga aldaw, karugrugi ti panagsulbod dagiti bulong iti maika-sangapulo-ket-walo-ken-duapulo a tawen. Umuna dayta a gundaway iti biagko a nangpadas iti kasta, ta iti baet amin dagitoy, a panagngatangata diak pulos pinadas ti anagkararag iti mangngeg.
15 Kalpasan ti ipapanko iti lugar a pinanggepko a papanan, ken ikikitak iti aglawlaw, ket nakitak a maymaysaak, nagparintumengak ket indatagko ti dawat ti pusok iti Dios. Diak pay narugian no ar-arigen, idi kellaat nga adda naisangsangayan a bileg a nangsallukob kaniak, ket addaan iti nakaskasdaaw a kabaelan a nangrimbaw kaniak a kasla nangsimbalud iti dilak tapno saanak a makapagsao. Nabalkotak iti nabengbeng a sipnget, ket simken kaniak iti dayta a kanito a kasla naikeddengen ti kellaat a pannakadadaelko.
16 Ngem, iti panangibukbokko iti amin a pigsak nga aumawag iti Dios tapno ilisinak iti bileg daytoy a kabusor a nangsallukob kaniak, ken iti dayta a kanito a sisasaganaakon a rumukma iti pannakapaay ken bay-akon ti bagik a madadael—saan a ti pannakadadael iti arapaap, ngem iti bileg ti pudno a banag iti saan a makita a lubong, nga addaan iti naisangsangayan a bileg a diak pay idi narikna iti sabali a parsua—iti daytoy laeng a kanito a napnuan iti danag, nakitak ti kasla adigi a blawag iti mismo a ngatuen ti ulok, a naranraniag pay ngem iti cinit, nga in-inut a nagpababa agingga a nagdisso kaniak.
17 Nasarakak ti bagik iti saan a nabayag a naisalakan manipud iti kabusor a nanglapped kaniak. aNakitak ti bdua a Kinatao idi agdisso ti lawag kaniak, nga artapan ti lawag ken ctan-okda ti amin a panangiladawan, a nagtakder iti angin iti ngatuek. Maysa kadakuada ti nagsao kaniak, nga inawagannak iti naganko, ket kinunana, intudona ti kaduana—Daytoy ti dAy-ayatek nga eAnakko. Dumngegka Kenkuana!
18 Ti gagarak iti papanko apanagsaludsod iti Apo ket tapno ammuen no ania ti umno kadagiti amin a sekta, tapno maammuak no ania ti pagkamengak. Ngarud, iti saan a nabayag, a naalak ti naan-anay a riknak, tapno makapagsaoak, ket sinaludsodko kadagiti Kinatao a nagtakder iti lawag iti ngatuek, no ania kadagiti amin a sekta ti umno (ta iti daytoy nga oras saanko pay pulos napanunot a biddutda amin)—no ania ti rumbeng a pagkamengak.
19 Naisungbat kaniak a nasken a saanak a kumameng iti ania man kadagitoy, ta abiddutda amin; ket kinuna ti Kinatao a nakisao kaniak a makarimon iti imatangna amin dagiti annurotenda; a narugit amin dagidiay a propesor; nga: “basidegda kaniak iti bibigda, ngem nakayakay ti cpusoda kaniak; isursuroda a doktrina dagiti dbilin ti tao; addaanda iti nadiosan a elanga, ngem iliblibakda ti bileg nga adda iti dayta.”
20 Pinawilannak manen a kumameng iti ania man kadagitoy; ket adu a banag ti imbagana kaniak, a diak maisurat itoy a kanito. Idi agsubli manen ti naan-anay a riknak, nakitak ti bagik a nakadata, a kumitkita iti langit. Idi nagpukawen ti lawag, awan ti nabati a pigsak; ngem idi napasublik met la ti dadduma iti saan a nabayag, nagawidak. Ket iti panagsanggirko iti asideg ti paginuduan, sinaludsod ni nanang no ania ti mapaspasamak. Insungbatko, “Awan ti aniamanna, didak pagdanagan—awan ti rikriknaek.” Sa kinunak ken ni nanang, “Naadalko a mismo a saan a pudno ti Presbiterianismo.” Kas man la nakasagana ti atubeng, iti dayta a kasapa ti panagbiagko, a naikariak a mangpaneknek iti mangriribuk ken iti maningsinga iti pagarianna; no saan apay a nagkaykaysaandak dagiti bileg ti sipnget? Apay dagiti bpannupiat ken panangirurumen a timmaud a maibusor kaniak, a kurang la nga iti kinamaladagak?
Saan nga awaten dagiti sumagmamano a mangaskasaba ken sabsabali a propesor ti relihion ti Umuna a Parmata—Nagdadarison ti pannakairurumen ni Joseph Smith—Paneknekanna ti kinapudno ti parmata. (Bersikulo 21–26.)
21 Iti sumagmamano nga aldaw kalpasan daytoy a aparmatak, nairana a naikuyogak iti maysa kadagiti mangaskasaba a Metodista, nga aktibo unay iti nasao a makaparegta a pammati; ket, iti pannakisarsaritak kenkuana iti maipanggep iti pammati, naikkanak iti gundaway a mangibaga kenkuana iti pakabuklan ti parmatak. Nasdaawak unay iti aw-awidna; saan laeng a nalag-an ti panangawatna iti pannakisaok, ngem napnuan isusuppiat, a kinunana, a maipaay amin iti sairo, nga awan dagiti banag a kas iti bparmata wenno cpaltiing kadagitoy nga aldaw; a naikuyog dagita a banag iti panagpukaw dagiti apostol, ket awanton a pulos ti kas kadagitoy.
22 Nupay kasta, naduktalak iti saan a nabayag, nangparnuay ti panangisalaysayko iti estoria iti nalaus a gura kaniak dagiti sumagmamano a propesor ti pammati, a nakaipuonan ti nalabes a apannakairurumen, a nagtultuloy nga immadu, ket nupay bnakunengak a barito, nga agtawen laeng iti nagbaetan ti sangapulo-ket-uppat ken sangapulo-ket-lima, barito nga awan ti nasayaat a pagbanagan ti kasasaad ti biagna iti lubong, ngem nakatukay iti imatang dagiti nangato a tao nga umdas a mangriing iti publiko a bumusor kaniak, ken mangpataud iti napait a panangirurumen; ket gagangay daytoy iti amin a sekta—nagkaykaysada amin a mangidadanes kaniak.
23 Isu metten ti gapuna a napasnek ti panangpampanunotko, ken masansan idin, a karkarna unay iti di am-ammo a barito, nga agtawen laeng iti apaglabes a sangapulo-ket-uppat, ken maysa, pay, nga agrigrigat nga agsapul iti agpaay kenkuana iti inaldaw, ket rumbeng a mapanunot a maysa a tao a naan-anay ti kinapategna a mangawis iti imatang dagiti naindaklan kadagiti kalatakan a sekta ti panawen, ken ti kabaelan a mamataud kadakuada ti espiritu ti kapaitan a panangidadanes ken pananguyaw. Ngem nakaskasdaaw man wenno saan, ket kasta a pudno, ket masansan a mangipaay iti nakaro a leddaang kaniak.
24 Nupay kasta, pudno unay a nakakitaak iti parmata. Pinampanunotko manipud idin, mayarngi unay ti riknak ken ni aPablo, idi bikalakagna ti bagina iti sango ni Ari Agripa, ket insalaysayna ti napasamak iti parmatana idi makakita iti lawag, ken nakangngeg iti timek; ngem bassit-usit latta ti namati kenkuana; sumagmamano ti nagkuna a saan a napudno, sumagmamano ti nagkuna nga agmauyong; ket inumsi ken inuyawda. Ngem saan a nadadael dagitoy ti kinapudno ti parmatana. Nakakita iti parmata, ammona dayta, ket saan a mabarusngi ti amin a panangirurumen iti sirok ti langit; ket uray no gudasendanto pay, ammona latta, ket dinanto malipatan agingga iti maudi nga angesna, nga agpada a nakakita iti lawag ken nakangngeg iti timek a nakisao kenkuana, ket awan ti asino man iti lubong a makagutugot kenkuana a mangpanunot wenno mamati iti sabali.
25 Ket kasta met kaniak. Nakakitaak nga agpayso iti lawag, ket nakakitaak iti dua a aKinatao iti tengnga dayta a lawag, ket pudno a kinasaodak; ket nupay kinaguradak ken indadanesdak gapu iti panagkunak a nakakitaak iti parmata, pudno nga agpayso; ket bayat ti panangirurumenda kaniak, ken inuyawdak, ken nagisawangda iti amin a kita ti sinasairo a maibusor kaniak a di met pudno, a nakaigapuan ti panagkunak iti pusok: Apay nga irurumendak iti panagsaok iti pudno? Pudno a nakakitaak iti parmata; ket asinoak koma a makaparukma iti Dios, wenno apay a kayat ti lubong nga ilibakko ti pudno a nakitak? Ta nakakitaak iti parmata; ammok dayta, ken ammok nga ammo ti Dios dayta, ket diak bmapaglikudan, wenno mangpanggep iti kasta; ta ammok a no aramidek ti kasta agbasolak iti Dios, ket makednganakto.
26 Napnekkon ti panunotko no maipanggep kadagiti sekta ti lubong—a saankon a pagrebbengan ti tumipon iti ania man kadakuada, ngem ituloyko ketdi ti narugiak agingga a maiturongak manen. Napaneknekak a pudno ti apammaneknek ni Santiago—a mabalin ti tao nga agkurang iti kinasirib ti dumawat iti Dios, ket maikkanto, ken saan a mapaidaman.
Agparang ni Moroni ken ni Joseph Smith—Maammuanto kadagiti amin a pagilian ti nagan ni Joseph iti naimbag ken dakes—Ibaga kenkuana ni Moroni ti maipanggep iti Libro ni Mormon ken ti yaay ti panangukom ti Apo, ket adu a nasantuan a kasuratan ti inadawna—Maipalgak ti nakaidulinan dagiti balitok a pinanid—Ituloy ni Moroni nga iwanwan ti Propeta. (Bersikulo 27–54.)
27 Intuloyko nga inaramid dagiti gagangay a pagrebbengak iti biag agingga iti maika-duapulo-ket-maysa ti Septiembre, sangaribu-ket-walo-gasut-ken-duapulo-ket-tallo, iti amin a panawen a panagtutuok iti nalabes a pannakairurumen iti ima ti amin a kita ti tao, relihioso man wenno saan, agsipud ta intuloyko ti nangipaneknek a nakakitaak iti parmata.
28 Bayat ti panawen a nagbaetan ti pannakakitak iti parmata ken ti tawen a sangapulo-ket-walo-gasut-ken-duapulo-ket-tallo—gapu ta napawilanak a kumappon kadaydi nga aldaw iti ania man kadagiti sekta ti pammati, ken addaak pay la iti kaganus ti tawenko, ken inrurumen dagiti maibilang koma a gagayyemko ken nangiparikna kaniak iti kinaimbag, ken nangipagarup a naallilawak a manggun-od iti maikanatad ken mannakaawat a wagas a mangisalakan kaniak—nabatiak iti amin a kita ti apannulisog; ken, iti pannakipulapolko iti amin a kita ti gimong, masansan a maikursongak iti minamaag a biddut, ken makaipakita ti kinalupoy ti agtutubo, ken ti kinarasi ti kinatao; a, ladingitek a sawen, mangitunda kaniak iti nadumaduma a pannulisog, a basol iti imatang ti Dios. Iti panangipudnok iti daytoy, awan ti nasken a mangipagarup a nakaaramidak iti ania man a dakkel wenno nadagsen a basbasol. Awan iti kinataok ti panggep a mangaramid iti dayta iti kaano man. Ngem nagbasolak iti di panangikankano, ket no dadduma naisursurotak iti naragsak a grupo, kdpy., a saan a naipamaysa iti dayta a kinatao a nasken a taginayonen ti maysa a btinudingan ti Dios a kas kaniak. Ngem saan a karkarna unay daytoy iti asino man a makalagip iti kinaubingko, ken nairuam iti nakayanakak a kinaragsak.
29 Kas bunga dagitoy a banag, masansan a mariknak a nagbasolak gapu iti kinalupoyko ken dagiti pagkurangak; idi, iti sardam ti nasao a maika-dua-pulo-ket-maysa ti Septiembre, idi nakaiddaakon iti kamak iti dayta a rabii, inkagumaak ti anagkararag ken immararaw iti Mannakabalin a Dios iti pammakawanna kadagiti amin a basolko ken kinarasik, ken kasta met iti panangipakaammona kaniak, tapno maammuak ti kasasaadko ken pagsaadak kenkuana; ta addaanak iti naan-anay a panagtalek a mangtun-oy iti nailangitan a pakaammo, a kas naaramidkon.
30 Bayat ti yaawagko iti Dios, natakuatak ti lawag nga agan-anaraar iti siledko, a nagtultuloy a rimmaniag agingga a nalawlawagen ti siled ngem iti tengnga ti aldaw, sa kellaat a nagparang ti maysa a akinatao iti abay ti katrek, a nakatakder iti angin, gapu ta saan a nasagid dagiti dapanna ti basar.
31 Nagkawes iti nalawa a roba a naisangsangayan ti akinapurawna. Kinapuraw nga awan ti umartap iti nakitakon ditoy daga; wenno patiek koma nga adda naaramid iti daga a kas iti kinapuraw ken kinaraniagna. Awan ti abbong dagiti dakulapna, kasta met dagiti takiagna, a nangatngato ngem bassit iti pungupunguan, ket, kasta met nga awan abbong dagiti dapanna, a kas kadagiti sakana, iti ngatuen ti palaypalayna. Agpaparang met ti ulo ken ti tengngedna. Natakuatak nga awan ti sabali nga aruatenna malaksid ti roba, gapu ta silulukat, ket makitak ti barukongna.
32 Saan la a ti roba ti naisangsangayan ti kinapurawna, ngem anailangitan ti pakabuklan ti kinataona nga awan ti makailadawan, ket pudno a kasla iti bkimat ti langana. Nalabes ti kinalawag ti siled, ngem saan a kas iti nangbalkot iti kinataona. Iti umuna a panangkitak kenkuana, cnagbutengak; ngem in-inut a napukaw ti butengko.
33 Inawagannak iti anaganko, ket kinunana kaniak nga isu ti mensahero a naibaon kaniak manipud iti yan ti Dios, ket Moroni ti naganna; nga adda paaramid ti Dios kaniak; a masapul nga agpaay ti naganko kadagiti naimbag ken dakes iti amin a pagilian, kakabsat ken pagsasao, wenno agpadanto a naimbag ken dakes ti sawen ti amin a tao.
34 Kinunana nga adda alibro a naidulin, naisurat kadagiti bbalitok a pinanid, a mangted iti pakasaritaan dagiti immuna a nagindeg iti daytoy a kontinente, ken ti puon a naggapuanda. Kinunana pay a linaonna ti cpakabuklan ti agnanayon nga Ebanghelio, kas inyawat ti Mangisalakan kadagiti nagkauna a nagindeg.
35 Kasta met, nga adda dua a bato iti pirak a bai—ket dagitoy a bato, a naimuntar iti akalasag, ti mangbukel iti maaw-awagan iti bUrim ken Tumim—a nairaman kadagiti pinanid a naidulin; ket naited ken naaramat dagitoy a bato dagiti nabukel a “cmammadto” iti nagkauna wenno immuna a panawen; ken insagana ida ti Dios nga agpaay iti pannakaipatarus ti libro.
36 Kalpasan ti panangibagana kaniak kadagitoy a banag, inrugina ti nagadaw kadagiti padto iti aDaan a Tulag. Immuna nga inadawna ti paset ti maikatlo a kapitulo ti bMalakias; ken inadawna met ti maikapat wenno maudi a kapitulo ti isu met laeng a padto, nupay adda bassit pakaigidiatanna iti mabasa iti Bibliatayo. Idinto nga adawenna ti umuna a bersikulo a kas mabasa kadagiti librotayo, inadawna ketdi a kas iti daytoy:
37 Ta adtoy, dumtengto ti aaldaw a bmanguram a kas urno, ket amin dagiti napalangguad, wen, ken amin nga agaramid iti kinadangkes mauramto a kas cgarami; ta puoranto ida dagiti umay, kinuna ti Apo ti Pangen, nga awanto ti mabati kadakuada nga uray no ramut wenno sanga.
38 Ket manen, inadawna ti maikalima a bersikulo a kas iti daytoy: Adtoy, ipalgakkonto kadakayo ti aKinasaserdote, babaen ti ima ni bElias a propeta, sakbay ti idadateng ti naindaklan ken nakaal-alingget nga aldaw ti Apo.
39 Maigidiat met ti panangadawna iti sumaruno a bersikulo: Ket imulananto iti puso dagiti annak dagiti akari a naaramid kadagiti amma, ket bumasidegto ti puso dagiti annak kadagiti ammada. Ket no saanto a kasta, madadaelto a mamimpinsan ti daga iti yaayna.
40 Mainayon kadagitoy, inadawna ti maika-sangapulo-ket-maysa a kapitulo ti Isaias, a kinunana a dandanin maipatungpal daytoy. Inadawna met ti maikatlo a kapitulo ti Dagiti Aramid, ti maika-duapulo-ket-dua ken maika-duapulo-ket-tallo a bersikulo, a kas iti pakabuklanda iti Baro a Tulagtayo. Kinunana a ni Cristo dayta a apropeta; ngem saan pay a dimteng ti aldaw a “bmaipusingto kadagiti tao dagiti di dumngeg iti timekna,” ngem asidegen ti yaayna.
41 Inadawna met ti maikadua a kapitulo ti aJoel, manipud iti maika-duapulo-ket-walo a bersikulo agingga iti maudi. Kinunana met a saan pay a natungpal daytoy, ngem dandanin. Ket innayonna pay a dandanin ti kinaan-anay dagiti bGentil. Adu pay a sabali a binatog ti nasantuan a kasuratan ti inadawna, ket nangted iti adu a pammalawag a saan a mabalin nga agapaden ditoy.
42 Ket imbagana manen kaniak, nga inton maalak dagiti pinanid a nasaona—ta saan pay a dimteng ti panawen a pannakaalada—nasken a diakto ipakita dagitoy iti uray siasino; kasta met ti kalasag a kadua ti Urim ken Tumim, kadagitinto laeng maibilin kaniak a pangipakitaak; ket madadaelakto no diak agtungpal. Bayat ti pannakisasaona kaniak maipanggep kadagiti pinanid, nalukatan ti parmata iti apanunotko ket nakitak ti lugar a nakaidulinan dagiti pinanid, ket nakalawlawag ken naisalsalumina isu nga ammok manen ti lugar idi sarungkarak.
43 Kalpasan daytoy a pannakisao, nakitak ti lawag iti siled a napardas a nangbalkot iti tao a nakisao kaniak, ket nagtultuloy a kasta agingga a simmipnget manen ti siled, malaksid ti nangbalkot kenkuana; idi, kellaat a nakitak, arigna, a naglukat ti dana a kumamang iti langit, ket nagpangato agingga a namimpinsan a nagpukaw, ket nabati ti siled a kas met laeng iti sigud sakbay a nagparang daytoy nailangitan a lawag.
44 Nagiddaak a mangpampanunot iti naisalsalumina a buya, ken masmasdaaw iti imbaga kaniak daytoy karkarna a mensahero; idi iti kairut ti apanagpampanunotko, kellaat a naduktalak a mangrugi manen nga aglawag ti siledko, ket iti apagdarikmat, kasla ti sigud, adda manen ti isu met laeng a nailangitan a mensahero iti abay ti iddak.
45 Inrugina, ket inulitna manen dagiti imbagana iti immuna nga isasarungkarna, nga awan ti uray bassit a nagdumaanda; sa kalpasanna, imbagana kaniak ti naindaklan a panangukom a mapasamakto ditoy daga, ti nakaam-amak a panagsaknap ti bisin, ranget, ken angol; ket mapasamakto ditoy daga iti daytoy a kaputotan dagiti naladingit a pannakaukom. Kalpasan ti panangisalaysayna kadagitoy a banag, nagpangato manen a kas iti immuna.
46 Iti daytoy a kanito, nadagsen dagiti panangipapan nga immapay iti panunotko, ket awan ti umapay a turog kaniak, ket nagiddaak a masmasdaaw kadagiti agpadpada a nakita ken nangngegak. Ngem anian a siddaawko idi makitak ti sigud a mensahero iti abay ti iddak, ket nangngegko nga insawangna wenno inulitna manen kaniak dagiti isu met laeng a banag a kas kadagiti immuna; ket innayonna nga agannadak, ta padasennakto a asulisogen ni bSatanas (a gapu iti napanglaw a kasasaad ti kaamaan ti amak), a mangala kadagiti pinanid iti gagem a bumaknang. Imparitna kaniak daytoy, a kinunana a masapul nga awan ti sabali a gandatko iti panangalak kadagiti pinanid no di ti pakaidayawan ti Dios, ken masapul a saanak a maawis iti sabali a cgagem malaksid ti panangipasdek iti pagarianna; no saan diak ida maala.
47 Kalpasan daytoy maikatlo nga isasarungkar, nagpangato manen iti langit a kas idi, ket nabatiak manen a mangub-ubog iti kinakarkarna ti napadasak; idi kalpasan ti maikatlo a panagpangato ti nailangitan a mensahero manipud iti yanko, dandani naigiddan ti panagtaraok ti kawitan a nakaammuak a parbangonen, a kaipapananna a nagpatnagkami a nagsarsarita.
48 Di nagbayag, bimmangonak iti iddak, ket, kas iti nakairuamak, sinangok dagiti nasken nga aramidek iti dayta nga aldaw; ngem iti panangpadasko nga agtrabaho a kas iti napalpalabas, naduktalak a naugotanak iti pigsa ket saanak a makapagtrabaho. Nadlaw ti amak, a kaduak nga agtartrabaho, nga adda di nasayaat a mapaspasamak kaniak, ket pinagawidnak. Rinugiak ti nagna nga agawid; ngem, iti iruruarko iti alad ti talon a yanmi, napukaw a namimpinsan ti pigsak, ket nadalupoak iti daga, ket sumagmamano a kanito a naawananak iti puot.
49 Ti immuna a banag a nalagipko ket ti timek a nakisao kaniak, nga aw-awagannak iti naganko. Timmangadak, ket nakitak ti sigud a mensahero a nakatakder iti ngatuen ti ulok, a nalikmut iti lawag a kas idi damo. Inulitna manen kaniak ti amin nga imbagana iti napalabas a rabii, ket imbilinna a mapanak iti aamak ket ibagak kenkuana ti parmata ken dagiti bilin a naawatko.
50 Nagtungpalak; nagsubliak iti amak iti talon, ket inulitko kenkuana ti amin a banag. Imbagana kaniak a naggapu daytoy iti Dios, ket imbagana a mapanak ken aramidek ti imbilin kaniak ti mensahero. Pimmanawak iti talon, ket napanak iti lugar nga imbaga ti mensahero a nakaidulinan dagiti pinanid; ket gapu iti kinalawag ti parmata a naited kaniak maipapan iti daytoy, nailasinko a dagus ti lugar apaman a nakadanonak idiay.
51 Asideg iti purok ti Manchester, probinsia ti Ontario, Nueva York, ti yan ti aturod a kalalainganna iti kadakkel, ken katayagan iti aglawlaw. Iti akinlaud a paset daytoy a turod, iti saan nga adayo iti tuktok, iti pandag ti panakkelen a bato, adda dagiti pinanid, a naidulin iti kahon a bato. Napuskol daytoy a bato ken nagtimbukel a nagtimburog iti tengnga, ken naginduyas iti igidna, isu a makita ti akintengnga a pasetna a pimmissuol iti daga, ngem nagaburan iti daga ti aglawlaw nga igidna.
52 Idi naikkatkon ti daga, nagsapulak iti barreta, nga insengngatko iti sirok ti igid ti bato, ket binasuelko babaen ti bassit a pigsak. Kimmitaak iti uneg, ket nakitak sadiay dagiti apinanid, ti bUrim ken Tumim, ken ti ckalasag, a kas nasao ti mensahero. Naaramid ti kahon a nagyanan dagitoy iti napidipid a batbato a kasla semento. Adda iti lansad ti kahon ti dua a bato a naisunggangat iti kahon, ket naiparabaw kadagitoy a bato dagiti pinanid ken dadduma pay a banag.
53 Pinadasko nga iruar ida, ngem imparit ti mensahero, ket naibaga manen a di pay dimteng ti panawen a pannakairuarda, ket di pay mabalin, agingga a mapalabas ti uppat a tawen manipud iti dayta a panawen; ngem imbagana a rumbeng a mapanak iti dayta a lugar iti apagisu a makatawen manipud iti dayta a kanito, ket agkitakami, ket rumbeng nga itultuloyko ti umay agingga iti panawen a mabalinen nga iruar dagiti pinanid.
54 Ngarud, kas iti naibilin kaniak, napanak iti gibus ti tunggal tawen, ket nasarakak sadiay iti tunggal isasarungkarko ti isu met laeng a mensahero, ken immawatak iti panangiwanwan ken kinasaririt manipud kenkuana iti tunggal panagsaritami, a sidadayaw iti kayat ti Apo nga aramiden, ken no kasano ken no ania a wagas ti pannakaimaton ti apagarianna iti ud-udina nga aldaw.
Ikallaysa ni Joseph Smith ni Emma Hale—Awatenna dagiti balitok a pinanid manipud ken ni Moroni ket ipatarusna ti sumagmamano a kitikit—Ipakita ni Martin Harris ken ni Propesor Anthon dagiti kitikit ken patarus, nga agkuna: “Diak makabasa iti nakaserra a libro.” (Bersikulo 55–65.)
55 Gapu ta saan nga umdas ti nailubongan a kabaelan ti amak, nasken nga agtrabahokami a nasayaat, iti agmalmalem, no adda gundaway, wenno saankami nga agbiag. Addakami iti balay no dadduma, no dadduma iti sabali a lugar, ket babaen ti agtultuloy a panagagawa naaddaankami iti umdas a kasapulan.
56 Iti tawen 1823 nagsagrap ti kaamaan ti amak iti nakaro a rigat iti pannakatay ti inauna a kabsatko, a ni aAlvin. Iti Oktubre 1825, nagtrabahuak iti naanus a lakay nga agnagan iti Josiah Stoal, nga agnaed iti probinsia ti Chenango, Estado ti Nueva York. Nadamagna ti pananglukat dagiti Espaniol iti maysa a pagminasan iti pirak idiay Harmony, probinsia ti Susquehanna, Estado ti Pennsylvania; ket, sakbay ti panagtrabahok kenkuana, agkalkalin, tapno, bareng, makakali iti minas. Kalpasan ti pannakipagyanko kenkuana, innalanak, a kaduak dagiti katulonganna, a makipagkali iti pagminasan ti pirak, a nagtultuloyak a nagtrabahuan iti dandani makabulan, nga awan ti nagnaan ti aramidmi, ket nagballigiak idi agangay a nangisingasing iti lakay nga isardengmin ti agkali. Dita ti nanipudan ti nagwaras a damag maipanggep iti panagkalkalik iti kuarta.
57 Bayat ti panawen a panagtrabahok, nagkaseraak ken ni Mr. Isaac Hale, iti dayta a lugar; sadiay ti immuna a nakakitaak iti asawak (ti balasangna), ni aEmma Hale. Iti maika-18 ti Enero 1827, nagkallaysakami, idi agtartrabahoak pay laeng ken ni Mr. Stoal.
58 Gapu iti nagtultuloy a panangipapilitko a nakakitaak iti parmata, sinursurotnak pay laeng ti apannakairurumen, ket nalaus ti isusupiat ti kaamaan ti ama ti asawak iti panagassawami. Masapul unay, ngarud, nga ikamangko iti sabali a lugar; isu a napankami ken nagkallaysakami iti balay ni Squire Tarbill, iti South Bainbridge probinsia ti Chenango, Nueva York. Kalpasan la unay ti kallaysak, pinanawak ni Mr. Stoal, ket napanak iti amak, ket nakipagtalonak kenkuana iti dayta a panawen.
59 Dimteng ti panawen a pannakaala dagiti pinanid, ti Urim ken Tumim, ken ti kalasag. Iti maika-duapulo-ket-dua nga aldaw ti Septiembre, sangaribu-walo-gasut-ken-duapulo-ket-pito, nga ipapanko manen iti lugar a nakaidulinanda iti gibus ti sabali a tawen, inyawat ida ti sigud a nailangitan a mensahero babaen daytoy a paganetget: a siak ti rumbeng a mangaywan kadagitoy; a no baybay-ak ida, wenno gapu iti apannakaliwayko, nasken a maisinaak; ngem no aramatek ti amin a kabaelak a bmangitalimeng kadagitoy, agingga nga alaen ida ti mensahero, masapul a masalaknibanda.
60 Naammuak ti gapuna idi agangay no apay a naipaganetget ti panangitalimengko kadakuada, ken no apay a kinuna ti mensahero a no naaramidkon ti nasken nga aramidek alaennanto ida. Ta di pay nagbayag a naammuan nga addada kaniak, awan sardayna a pammilit ti inaramat tapno maagawda kaniak. Naaramat amin a mabalin nga aramiden a panglakagan para iti dayta a gagem. Nagbalin a napapait ken nakarkaro ngem idi ti panangirurumen, ket nagtultuloy ti adu a nagpanggep a mangala kadagitoy manipud kaniak agingga iti mabalin. Ngem babaen ti sirib ti Dios, nagtalinaedda a natalged kadagiti imak, agingga a natungpalko ti naikeddeng nga aramidek. Idi, babaen ti napagtulagan, alaen ida ti mensahero, inyawatko ida kenkuana; ket addada iti aywanna agingga ita, iti maikadua nga aldaw ti Mayo, sangaribu-walo-gasut-ken-tallopulo-ket-walo.
61 Nupay kasta, nagtultuloy pay laeng ti riribuk, ket insaknap ti saosao nga addaan iti rinibu a dila ti kinaulbod maipanggep iti kaamaan ti amak, ken maipanggep kaniak. No saritaek amin a rinibu a pasetda, adu a libro ti pakaisuratanda. Nupay kasta, nakaro unayen ti panangparparigatda kaniak ket kasapulanen a panawak ti Manchester, ket mapankami iti asawak iti probinsia ti Susquehanna iti estado ti Pennsylvania. Iti panagrubrubuatmi—kasla dimi kabaelan gapu iti kinapanglaw, ken iti pamarparigatda kadakami a kasla awanen ti mabalin a maaramid tapno makapagtuloy—iti baet ti panagtutuokmi nakasarakkami iti natakneng a gayyem a managan iti aMartin Harris, a simmarungkar kadakami ken nangted kaniak iti limapulo a doliar a katulonganmi nga agbiahe. Agnaed ni Mr. Harris iti ili ti Palmyra, probinsia ti Wayne, iti estado ti Nueva York, ken mabigbig a mannalon.
62 Babaen daytoy nairana a tulong nakadanonak iti lugar a naituding a papanak iti Pennsylvania; ket dagus a rinugiak a sinakar dagiti kitikit kadagiti pinanid apaman a nakasangpetak. Adu ti nasakarko kadagitoy, ket babaen ti aUrim ken Tumim naipatarusko ti sumagmamano kadakuada, nga inaramidko iti nagbaetan ti idadatengko iti balay ti katugangak a lalaki, iti Disiembre, ken iti sumuno a Pebrero.
63 Iti daytoy a bulan ti Pebrero, immay iti lugarmi ti nasao a Mr. Martin Harris, innalana dagiti kitikit nga inadawko kadagiti pinanid, ket intugotna ida iti siudad ti Nueva York. No ania man ti mapasamak kenkuana ken dagiti kitikit, ibasarko iti palawagna iti napasamak, kas iti panangisalaysayna kaniak kalpasan ti panagsublina, a kas iti sumaganad:
64 “Napanak iti siudad ti Nueva York, ket impakitak dagiti kitikit a naipatarusen, nakairamanan dagiti patarus, ken ni Propesor Charles Anthon, ti madaydayaw iti pannakabigbigna iti lubong ti literatura. Imbaga ni Propesor Anthon nga umno ti patarus, a nasaysaysaat pay ngem iti nakitanan a patarus manipud iti Egipto. Impakitak met kenkuana dagiti di pay naipatarus, ket imbagana nga Egipto, Caldiko, Asiriko, ken Arabiko dagitoy; ken imbagana a pudno dagitoy a kitikit. Inikkannak iti sertipiko, a mamasingked kadagiti tao iti Palmyra a pudno dagitoy a kitikit, ken kasta met nga umno ti pannakaipatarusda. Innalak ti sertipiko ket imbolsak, ket agpakadaak koman, idi pagsubliennak ni Mr. Anthon, ket dinamagna kaniak no kasano ti pannakasapul ti agtutubo a lalaki nga adda balitok a pinanid iti lugar a nakasarakanna kadagitoy. Insungbatko nga imbaga kenkuana ti anghel ti Dios.
65 “Ket kinunana kaniak, ‘Kitaek man dayta sertipiko.’ Inruarko iti bolsak ket intedko kenkuana, idin innala ken pinigispigisna, a kinunana nga awan itan ti masasao nga agserserbi nga aanghel, ken kasta met nga ipatarusna dagiti pinanid no itedko kenkuana. Imbagak kenkuana a bnakadulin dagiti dadduma a pinanid, ken kasta met a mapawilanak a mangitugot kadagitoy. Insungbatna, ‘Diak mabasa ti nakaserra a libro.’ Pinanawak ket napanak ken ni Dr. Mitchell, a nangpatalged iti kinuna ni Propesor Anthon maipapan kadagiti kitikit ken ti patarus.”
· · · · · · ·
Agserbi ni Oliver Cowdery a para surat iti pannakaipatarus ti Libro ni Mormon—Umawat da Joseph ken Oliver iti Kinasaserdote nga Aaron manipud ken ni Juan a Mammuniag—Mabuniaganda, maordenan ken umawatda ti espiritu ti panagipadto. (Bersikulo 66–75).
66 Iti maikalima nga aldaw ti Abril 1829, immay ni aOliver Cowdery iti balayko, agingga a diak nakitan a pulos. Imbagana kaniak a gapu ta mangisursuro iti asideg a pagadalan iti pagnaedan ti amak, ken gapu ta maysa ti amak kadagiti naibaon iti pagadalan, nagkasera iti maysa a panawen iti balayna, ket bayat ti kaaddana sadiay, naisaritada kenkuana ti maipanggep iti pannakaalak kadagiti pinanid, isu nga immay nagdamag kaniak.
67 Dua nga aldaw kalpasan ti isasangpet ni Mr. Cowdery (iti maikapito ti Abril) rinugiak nga impatarus ti Libro ni Mormon, ket rinugianna ti nangisurat para kaniak.
· · · · · · ·
68 Intultuloymi pay laeng ti agipatarus, idi, iti sumuno a bulan (Mayo 1829), napankami iti kakaywan iti maysa nga aldaw tapno agkararag ken agsaludsod iti Apo maipanggep iti apanagbuniag para iti bpannakaugas dagiti basol, a nasarakanmi a naagapad iti patarus dagiti pinanid. Idi ngarud ta ar-aramidenmin, agkarkararag ken umaw-awag iti Apo, bimmaba ti cmensahero manipud iti langit iti naraniag nga dulep, ket idi ipatayna dagiti edakulapna kadakami, finordenannakami, a kinunana:
69 Kadakayo padak a katulongan, iti nagan ti Mesias, italekko ti aKinasaserdote nga Aaron, a mangiggem kadagiti tulbek iti panagserbi dagiti anghel, ken ti ebanghelio ti panagbabawi, ken ti panagbuniag babaen ti pannakaipabatok iti danum para pannakaugas ti basbasol; ket daytoy saanton a mapukaw pay iti daga agingga a mangipaay manen dagiti lallaki nga annak ni bLevi iti daton iti Apo iti kinalinteg.
70 Kinunana nga awan ti bileg daytoy Kinasaserdote nga Aaron a mangipatay kadagiti dakulap para iti asagut ti Espiritu Santo, ngem maisagutto daytoy kadatayo kalpasanna; ket binilinnakami a mapan tapno mabuniagan, ken inikkannakami iti annuroten a nasken a buniagak ni Oliver Cowdery, ket buniagannak met kalpasanna.
71 Kas mayataday iti daytoy napankami ken nabuniagan. Immuna a binuniagak, sa insarunonak a binuniagan—kalpasanna impatayko dagiti dakulapko iti ulona ket inordenak iti Kinasaserdote nga Aaron, ket kalpasanna impatayna met dagiti dakulapna kaniak ket inordenannak iti umasping a Kinasaserdote—a kas naibilin kadakami.*
72 Imbaga ti mensahero a simmarungkar kadakami iti daytoy a pagteng ken nangipaay kadakami iti daytoy a Kinasaserdote, a Juan ti naganna, a kas iti awag ken ni aJuan a Mammuniag iti Baro a Tulag, ken inaramidna daytoy babaen ti panangiwardas da bPedro, cSantiago ken dJuan, nga agikut kadagiti etulbek ti Kinasaserdote a fMelchizedek, ti Kinasaserdote, kinunana, a maipaayto kadakami iti naituding nga aldaw, ket kasta met a maawaganakto iti umuna nga gElder ti Simbaan, ket isu (ni Oliver Cowdery) ti maikadua. Maika-sangapulo-ket-lima nga aldaw ti Mayo 1829 idi, a naordenankami iti ima daytoy a mensahero, ken nabuniagan.
73 Apagaonmi iti danum kalpasan ti pannakabuniagmi, nariknamin ti naindaklan ken nagloriaan a bendision manipud iti Nailangitan nga Ama. Apagbuniagko ken ni Oliver Cowdery, simrek a dagus ti aEspiritu Santo kenkuana, ket timmakder ken bnagipadto iti adu a banag a napasamak iti saan a nabayag. Ket manen, apagbuniagna kaniak, naaddaanak met iti espiritu ti panagipadto, idi iti panagtaktakderko, impadtok ti panagrangpaya daytoy a Simbaan, ken adu a banag a maipanggep iti Simbaan, ken daytoy a kaputotan dagiti annak ti tao. Napnokami iti Espiritu Santo, ket inrag-omi iti Dios ti pannakaisalakanmi.
74 Ita ta nalawlawaganen ti panunotmi, inrugimi nga ainadal dagiti nasantuan a kasuratan, ken ti bpudno a kaipapanan ken panggep dagiti ad-adda a nakaskasdaaw a binatog a naipakaammo kadakami iti wagas a dimi pulos nagun-od iti napalabas, wenno dimi man la napanunot daytoy idi. Kabayatanna napilitankami a nangilimed kadagiti pasamak iti panangawatmi iti Kinasaserdote ken ti pannakabuniagmi, gapu iti aramid a panangidadanes a mapaspasamaken iti sangakaarrubaan.
75 Naballaagankami a mabalin nga agtultuloy ti pannakaarangmi, ket daytoy, babaen pay, dagiti propesor ti pammati. Ket natubeng laeng ti panggepda a mangarang kadakami gapu iti kinalatak ti kaamaan ti ama ti asawak (babaen ti Nadiosan a pannarabay), a nagbalin a nadekket unay kaniak, ken mangsuppiat kadagiti bunggoy, ken situtulok a nangpalubos kaniak a mangituloy iti panagipatarusko nga awan ti lapped; ket ngarud nangidiaya ken nangikari kadakami iti salaknib iti amin a saan a nainkalintegan a mapasamak, no la ket maidatag kadakuada.
-
Kastoy ti panangiladawan ni Oliver Cowdery kadagitoy a pasamak: “Dagitoy ti aldaw a dinto malipatan—nga agtugaw a dumngeg iti aweng ti timek a naidikta babaen ti pammaregta ti langit, a nangriing iti kaunggan a panagyaman daytoy a sidong! Intultuloyko iti inaldaw, nga awan ressatna, nga insurat ti agtaud iti ngiwatna, bayat ti panagipatarusna babaen ti Urim ken Tumim, wenno, kas nasaon dagiti Nephite, ‘Dagiti Parayulog,’ iti pakasaritaan wenno kasuratan a maawagan iti ‘Ti Libro ni Mormon.’
“Tapno maipakaammo, uray iti sumagmamano a balikas laeng, ti makaparegta a pakaammo nga inted ni Mormon ken ti napudno nga anakna, ni Moroni, maipanggep kadagiti tao a naayat ken naipangruna iti langit, mangsukat iti agdama a diseniok; baliwakto ngarud daytoy iti masungad a panawen, ket, kas nasaok iti pakauna, iwaras a mismo iti sumagmamano a pasamak a madagdagus a mainaig iti pannakabangon ti Simbaan, a mabalin a makaparegta iti sumagmamano a ribu a dimmur-asen, iti baet ti misugsog dagiti bulsek a pasurot ken ti pammarpardaya dagiti managinsisingpet, ket immawat iti Ebanghelio ni Cristo.
“Awan dagiti tao, iti umno a panunotda, ti makaipatarus ken makaisurat iti panangiwardas a naited kadagiti Nephite manipud iti ngiwat ti Mangisalakan, iti awan kurangna a wagas a panangbangon dagiti tao iti Simbaanna, ken kangrunaanna no agwaras ti kinadakes iti pagtagtagiammuan iti amin a langa ken sistema nga aramid dagiti tao, nga awanan iti tarigagay a maaddaan iti gundaway a mangipamatmat iti kinabulanos ti rikna babaen ti pannakaitanem iti tanem a likido, a mangsungbat iti ‘nadalus a kananakem babaen ti panagungar ni Jesucristo.’
“Kalpasan ti pannakaisurat iti pakaammo a naited maipanggep iti panagserbi ti Mangisalakan kadagiti nabati a bukel ni Jacob, iti daytoy a kontinente, nalaka a makita, a kas kinuna ti propeta, a sallukoban ti sipnget ti daga ken mangabbeng iti pampanunot dagiti tao. Iti panangam-amiris nalaka a kas iti makita nga iti baet ti nakaro a ringgor ken ariwawa maipanggep iti relihion, awan ti addaan iti turay manipud iti Dios a mangannong kadagiti ordinansa ti Ebanghelio. Ta mabalin a masaludsod, adda kadi turay ti tao a mangannong iti nagan ni Cristo, isu a di nangawat kadagiti paltiing, no ti pammaneknekna awan sabali no di ti espiritu ti panagipadto, ket ti relihionna, naibasar, nabangon, ken pinatalgedan dagiti kangrunaan a paltiing, iti amin a panawen ti lubong a kaadda dagiti taona iti lubong? No nalipatanen amin dagitoy a kinapudno, ket naannad nga impalgak dagiti tao a mabalin a nagpeggad koma ti kabaelanda no napalubosanda nga agrimat a dagus iti imatang dagiti tao, awandan kadatayo; ket agur-uraytayo lattan iti bilin a maited ‘Agriingkayo ket agpabuniagkayo.’
“Saan a nagpaut daytoy a tarigagay sakbay a natungpal. Ti Apo, a nabaknang iti kaasi, ken siaayat a mangsungbat iti di marubsi a kararag ti napakumbaba, kalpasan ti panangawagmi Kenkuana iti naimpasnekan a wagas, iti laksid ti pagtaengan dagiti tao, nakipulapol a nangipakita kadakami iti pagayatanna. Giddato, a kasla nagtaud iti ngalay ti kinaagnanayon, nangted ti timek ti Mangisalakan iti kappia kadakami, bayat ti pannakawaknit ti balengbeng ket bimmaba ti anghel ti Dios a nagkawes iti kinadayag, ket winayawayaanna dagiti maganatan nga agur-uray iti mensahe, ken dagiti tulbek ti Ebanghelio ti panagbabawi. Anian a rag-o! anian a kinadatdatlag! anian a pannakasdaaw! Bayat ti pannakadayyeg ti lubong ken pannakasingana—idinto a riniwriw ti agkarkarawa a kasla bulsek iti pader, ken bayat ti panagin-inana dagiti amin a tao iti pagduaduaan a kasasaad, kas iti sapasap a misa, nakitami, nangngegmi, a kas iti ‘gil-ayab iti aldaw’; wen, ad-adu pay—iti laksid ti rimat ti sinamar ti init iti Mayo, a nangibuyat iti silnagna iti rupa ti nakaparsuaan! Kalpasanna, ti timekna, uray no nababa, naiduyok iti tengnga, ket dagiti balikasna, ‘Siak ti padayo a katulongan,’ sinebsebanna ti tunggal buteng. Dimngegkami, kimmitakami a di nagkirem, nagdaydayawkami! Timek daydi ti anghel a naggapu iti gloria, mensahe daydi manipud iti Kangatuan! Ket iti pannakangngegmi nagrag-okami, bayat ti isasagepsep ti ayatna kadagiti kararuami, ket nabungonkami iti parmata ti Nailangitan! Adda kadi pay duadua? Awan; timmayaben ti pagtagtagiammuan, limneden ti duadua ket saanton a bumangon pay, idinto a timmayaben a namimpinsan ti sarsarita ken panangallilaw!
“Ngem, patpatgek a kabsat, agpanunotka, agpanunotka pay iti apagbiit, anian a rag-o ti nangpunno iti puspusomi, ken anian a pannakasdaaw ti intamedmi, (ta asino koma ti di agtamed iti kasta a bendision?) idi inawatmi kenkuana ti Nasantuan a Kinasaserdote a kas kinunana, ‘Kadakayo padak a katulongan, iti nagan ti Mesias, italekko kadakayo ti Kinasaserdote ken daytoy a turay, nga agtalinaedto iti daga, tapno mangipaay manen a sililinteg dagiti Annak ni Levi iti daton iti Apo!’
“Diakto panggepen nga ipinta kadakayo ti rikna daytoy a puso, wenno ti nadaeg a kinapintas ken dayag a nanglawlaw kadakami iti daytoy a pasken; ngem mamatikayonto no kunak, a ti daga man, wenno tattao, babaen ti laingda nga agsao iti adu a panawen, dida makabukel iti balikas a makaay-ayo ken napnuan kaipapanan a kas iti daytoy nasantuan a kinatao. Saan; uray daytoy bileg ti daga dina kabaelan ti mangted iti rag-o, a mangipaay iti kappia, wenno mangawat iti sirib a linaon dagiti binatog a nayebkas babaen ti bileg ti Nasantuan nga Espiritu! Mabalin nga allilawen ti tao dagiti padana a tao, ti panangallilaw sarunuen ti sabali pay a panangallilaw, ket dagiti annak dagiti nadangkes mabalin nga adda bilegda a mangsulisog kadagiti mauyong ken dagmel, agingga a sarsarita laengen ti taraon dagiti adu, ket ti bunga ti kinaulbod iturong ti bilegna dagiti maul-ulaw iti tanem; ngem ti maysa laeng a pannagid ti ramay ti ayatna, wen, maysa a raya ti gloria manipud iti akinngato a lubong, wenno maysa a balikas manipud iti ngiwat ti Mangisalakan, manipud iti sidong ti kinaagnanayon, dalapusenna amin ket awan pagmamaayanna, ket mapunas a mamimpinsan iti panunot. Ti pammatalged nga addakami iti imatang ti maysa nga anghel, ti kinapudno a nangngegmi ti timek ni Jesus, ken ti kinapudno a di namulitan ta pimsuak manipud iti natarnaw a kinatao, a naidikta babaen ti pagayatan ti Dios, para kaniak di mailadawan, ket agnanayonto a bigbigek daytoy a panangipeksa ti Mangisalakan iti kinaimbagna a nakaskasdaaw ken panagyaman bayat ti pannakapalubosko nga agbati; ket kadagidiay mansion a pagtaengan ti kinaan-anay ken saanen a pakastrekan ti basol, namnamaek a pagrukbaban iti dayta aldaw a dinto pulos aginana.”—Messenger and Advocate, vol. 1 (October 1834), pp. 14–16.


c: text/html

text:
Motiong
Ti Motiong ket maysa a maika-4 a klase nga ili iti probinsia ti Samar iti Filipinas.
Dagiti baranggayUrnosen
Ti Motiong ket politikal a nabingbingay iti 30 a barbaranggay.[2]
- Poblacion I
- Poblacion I-A
- Angyap
- Barayong
- Bayog
- Beri
- Bonga
- Calantawan
- Calapi
- Caluyahan
- Canvais
- Canatuan
- Candomacol
- Capaysagan
- Caranas
- Caulayanan
- Hinica-an
- Inalad
- Linonoban
- Malobago
- Malonoy
- Mararangsi
- Maypange
- New Minarog
- Oyandic
- Pamamasan
- San Andres
- Santo Niño
- Sarao
- Pusongan
DemograpiaUrnosen
Dagiti nagibasaranUrnosen
- ^ Municipality of Motiong | (DILG)
- ^ a b "2015 Census of Population, Report No. 3 – Population, Land Area, and Population Density" (PDF). Philippine Statistics Authority. Quezon City, Philippines. Agosto 2016. ISSN 0117-1453. Naiyarkibo (PDF) manipud iti kasisigud idi Mayo 25, 2021. Naala idi Hulio 16, 2021.
- ^ Akindaya a Visayas Dagup ti Populasion babaen ti Probinsia, Siudad, Munisipalidad ken Baranggay. Naala idi Hulio 8, 2021 (iti Ingles)
- ^ Senso ti Populasion (2020). "Rehion VIII (Daya a Visayas)". Dagup ti Populasion babaen ti Probinsia, Siudad, Munisipalidad ken Baranggay. Philippine Statistics Authority. Naala idi Hulio 8, 2021.
- ^ Senso ti Populasion (2015). "Rehion VIII (Daya a Visayas)". Dagup ti Populasion babaen ti Probinsia, Siudad, Munisipalidad ken Baranggay. Philippine Statistics Authority. Naala idi Hunio 20, 2016.
- ^ Senso ti Populasion ken Sangkabalayan (2010). "Rehion VIII (Daya a Visayas)". Dagup ti Populasion babaen ti Probinsia, Siudad, Munisipalidad ken Baranggay. National Statistics Office. Naala idi Hunio 29, 2016.
- ^ Dagiti Senso ti Populasion (1903–2007). "Rehion VIII (Daya a Visayas)". Tabla 1. Nabilangan ti Populasion kadagiti Nadumaduma a Senso babaen ti Probinsia/Nangato nga Urbano a Siudad: 1903 aginggana idi 2007. National Statistics Office.
- ^ "Probinsia ti Samar (Western Samar)". Datos ti Populasion ti Munisipalidad. Local Water Utilities Administration. Naala idi Disiembre 17, 2016.
Dagiti akinruar a silpoUrnosen
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)

robotstxt: allowed

filter: keep


text:
Bantay Arayat
Ti Bantay Arayat ket maysa a natayen nga estratobulkan iti Isla ti Luzon, Filipinas, nga agtayag iti 1,026 metro (3,366 ft). Awan ti nairehistro a panagbettak iti bulkan, ken ti kinaudi a nga aktibidadna ket napetsaan iti panawen ti Holoseno.[1]
Ti bulkan ket mabirukan idi nadalumpinas nga agrikultural a rehion iti 15°12′N 120°45′E / 15.200°N 120.750°E. Ti akin-abagatan a gudua ti bantay ket naisanglad iti kaunegan ti ili ti Arayat, Pampanga, bayat a ti amianan a gudua ken ti pantok ti bantay ket naisanglad iti kaunegan ti Magalang. Sangapulo ket siam a milia iti laud ti Bantay Arayat ket ti Siudad ti Angeles ken ti dati a Clark Air Base. Ti Bantay Pinatubo ket mabirukan iti ad-adayo a 26 km (16 mi) iti laud. Ti bulkan ket nadayeg a papanan dagiti turista para iti tattao nga agbisbisita dagiti tengnga tanap. Iti agarup a 10 km (6 mi) iti amianan a laud ket ti "timpuyog ti pagpatayaban ti Siudad ti Angeles" a mangited ti pagadalan dagiti piloto ken agpatayab a panagbuya iti Bantay Arayat kadagiti nalag-an unay nga eroplano. Ti teritorio ket tinawtawagan iti "Woodland Air Park" ken daytoy ket tagikua ti siudad ti Magalang.
Ti bantay ket naikedkeddeng a mistiko, ti naisalaysayan a pagtaengan ni Aung/Aring Sinukuan/Sinkuan/Suku wenno ti Duende a naam-ammuan a kas diwata Mariang Sinukuan depende ti kaykayat a bersion ti sarita dagiti agbasbasa wenno agdengdengngeg, ngem iti duog a sarsarita ti Kapampangan ken ti pay panagsukisok nga innala babaen dagiti Kapampangan nga estudiante ni Henry Otley Beyer, daytoy idi ket ken pagtaengan ni Apung/Aring Sinukuan, kasuppiat ni Namalyari iti Bantay Pinatubo, nga isu kadagiti agdumaduma a bersion, ti anak a lalaki ni Cargon-Cargon nga isu ket nakaro idi a nasugatan iti pannakilabanna iti higante manipud iti Banbantay ti Zambales a naibagbaga a balay ni Apu Namalyari.
Heograpia[urnosen | urnosen ti taudan]
Ti Bantay Arayat ket nakatakder iti tengnga ti nadalumpinas a Tanap ti Tengnga ti Luzon, a buklen ti talon ti pagay ken ti kadawyan a kangato iti agarup a 15 aginggana iti 35 a metro MSL. Ti bantay ket napungtuan babaen ti nagtimbukel nga abut ti bulkan iti agarup a 1.2 km iti diametro, a kaaduan daytoy ket narebba iti lumaud a paset ti akin-amianan a ngarab gapu ti nurunor. Daytoy ket nagresultaan ti nasawangen nga abut a malukatan iti turong iti laud-amianan a laud. Daytoy a lugar ket taudan nangruna a deposito ti adu ti rugitna a guedday a mangporma iti immindayon a langa ti daga kadagiti labes ti laud ken amianan a laud a bangir ti bulkan. Ti 1026-metro a pantok ket nakatakder iti amianan a daya a bangir ti nasangawen nga abut, a naam-ammuan iti Amianna a Pantok, bayat a ti 984-metro a Pantok Pinnacle ket mabirukan it iabagatan a daya a ngarab ti abut.[2] Ti aktibidad ti kasakbayan a pannakarebba ket nangporma ti andesitiko a simborio a naam-ammuan iti Puraw a Bato iti narebba nga ampiteatro.[1]
Dagiti panagbettak[urnosen | urnosen ti taudan]
Awan dagiti kultural a rehistro kadagiti naipakasaritaan a panagbettak. Nupay kasta, adda met ti nakapsot a waig kadagiti makaro a nuronor iti sumngawan idiay Amianan a Lumaud a bangir ti pantok. Dagiti duog a panagbettak ket naibagbaga a gapuanan ti pormasion ti Simborio ti Lava kadagiti Akinlaud a Bakras ti bantay a naam-ammuan iti Puraw a Bato a nasayaat a papanan dagiti turista ken kadawyan a papanan dagiti estudiante ti Agrikultural a Koleho ti Pampanga. Ti ampiteatro ti Arayat ket naibagbaga a gapuanan babaen ti pannakarebba ti pantok iti lumaud a bangir ngem adda pay naun-uneg nga abut iti akin-daya a bangir, naibagbaga a ti bantay idi ket maysa a bulkaniko nga isla, aginggana idi dagiti panagbettak ket inabbonganna ti daga ti kaarrubayan a lugar, dagiti panagbettak ket naibagbaga a mabalin a gapuanan ti nai-teoria a pannaka-itikor manen ti Karayan Pampanga a naibagbaga a limmabas idi iti akinlaud a bangir imbes nga iti agdama a dalanna iti akindaya a bangir.[1]
Ladladawan[urnosen | urnosen ti taudan]
Pakaimatangan ti Karayan Pampanga ken Bantay Arayat manipud iti rangtay ti Arayat, Pampanga
Kitaen pay[urnosen | urnosen ti taudan]
- Dagiti aktibo a bulkan ti Filipinas
- Dagiti mabalin nga aktibo a bulkan ti Filipinas
- Dagiti di aktibo a bulkan ti Filipinas
- Listaan dagiti nailian a parke ti Filipinas
- Singsing ti apuy ti Pasipiko
Dagiti nagibasaran[urnosen | urnosen ti taudan]
- ^ a b c d e "Arayat". Programa ti Global a Bulkanismo (iti Ingles). Instituto ti Smithsoniano. Naala idi 2010-12-19.
- ^ Topograpiko a Mapa, Sabanas 7173 III, Serie S701, Defense Mapping Agency, Department of Defense, 1977
Dagiti akinruar a silpo[urnosen | urnosen ti taudan]
Dagiti midia a mainaig iti Bantay Arayat iti Wikimedia Commons


text:
John Steinbeck
Ni John Ernst Steinbeck, Jr. (Pebrero 27, 1902 – Disiembre 20, 1968) ket maysa idi nga Amerikano a mannurat. Isu ket kaaduan a naamammuan para iti nobel a nangabak ti Premio Pulitzer Prize iti Ti Pungtot dagiti Ubas (1939), Daya ti Eden (1952) ken ti nobela tiDagiti Bao ken Lallaki (1937). Isu ket nagsurat kadagiti duapulo ket pito a libro,mairaman dagiti sangapulo ket innem a nobela, innem a saan apiksion a liblibro, ken lima nga urnong dagiti ababa a sarita, ni Steinbeck ket nagungunaan ti Premio Nobel iti Literatura idi 1962.
Dagiti nota[urnosen | urnosen ti taudan]
- ^
"Ti Premio Nobel iti literatura 1962: Presentasion a bitla babaen ni Anders Österling, Permanente a Sekretario ti Sueko nga Akademia". NobelPrize.org. Naala idi Abril 21, 2008.
Dagiti nagibasaran[urnosen | urnosen ti taudan]
- DeMott, Robert ken ni Steinbeck, Elaine A., eds. John Steinbeck, Dagiti Nobela ken Sarsarita 1932–1937 (Biblioteka ti Amerika, 1994) ISBN 978-1-883011-01-7
Dagiti akinruar a silpo[urnosen | urnosen ti taudan]
Dagiti midia a mainaig ken ni John Steinbeck iti Wikimedia Commons
Dagiti inadaw a sasao a mainaig ken ni John Steinbeck iti Wikiquote (iti Ingles)


text:
John Lynch (lingguista)
Ni John Lynch, naiyanak idi 8 Hulio 1946, idiay Sydney, Australia, ket ti lingguista nga espesialisado iti sasao nga Oceaniko. Isu ket maysa propesor emeritus iti Sasao a Pasipiko ken dati a Direktor ti Pacific Languages Unit iti Unibersidad ti Abagatan a Pasipiko idiay Puerto Vila, Vanuatu. Sakbay nga immalis idiay Vanuatu, isu ket nagserbi iti Unibersidad ti Papua Baro a Guinea kadagiti 21 a tawen, dagitinaudi a lima atawen a kas Vice-Chancellor. Ti espesialisadona ket dagiti pagsasao ti Vanuato; pakasaritaan dagiti pagsasao iti Pasipiko; dagiit pagsasao a pidgin ken kreol; panagbaliw ti pagsasao; dagiti diksionario; desinio ti ortograpia. Isu ti agdama nga editor ti warnakan ti Oceanic Linguistics.


text:
Voting
Panagbotos ditoy Hawaii
ELEKSION ITI HAWAII
Ditoy Hawaii, maangay ti eleksion iti entero nga estado kada tawen nga ti maudi a numerona ket 0, 2, 4, 6, wenno 8. Ti maikadua a Sabado ti Agusto ket aldaw ti primaria. Mapasamak met ti eleksion heneral iti umuna a Martes a sumaruno iti umuna a Lunes ti Nobiembre.
Kitaen iti kalendaryo dagiti petsa ken “deadline” a mainaig iti eleksion
Segun ti Akta Numero 136, SLH 2019, dagiti eleksion ket maaramid babaen ti koreo. Sumangpet kadagiti botante a rehistrado ti naibuson a balota, manga sangapulo ket walo (18) nga aldaw sakbay ti aldaw ti botos, iti mailing address nga inrehistroda. Bisitaen ti Rehistro ti Botante tapno agpailista, wenno pabaruen ti rehistrasion.
Eleksion Primaria
Ti primaria, isu ti eleksion a pakapilian dagiti kandidato a pannakabaginto dagiti partido iti eleksion heneral. Iti kasta, dagiti kandidato nga awanan partido ket mai-nominar iti eleksion heneral, babaen ti panangtun-oyda kadagiti kalipikasion bilang “nonpartisan candidate” iti salisal a “partisan” (basado iti Partido).
Dagiti botantes ditoy Hawaii, saan nga agrehistro a katimpuyogda ti maysa a partido, según ti bilin ti Konstitusion ti Estado, tapno masaluadan ti kalinteganda iti privacy. Iti balota iti eleksion primaria, mangpili nga umuna dagiti botantes iti partido a kaykayatda, ket mangbotosda laeng iti kandidato manipud daydiay a lista.
Nupay kasta, mabalinda ti mangbotos iti kandidato para Office of Hawaiian Affairs, kasta met kadagiti salip para opisiales ti county, uray no ania a partido ti katimpuyogda.
Eleksion Heneral
Iti eleksion heneral, agpili dagiti botante iti kandidato a kayatda, uray no ania ti partidoda. Agpilida iti kandidato para dagiti posisyon iti federal, estado, county, ken Office of Hawaiian Affairs, kasta met kadagiti amendasion iti Konstitusion ti Estado ken/wenno kadagiti carta oficial a nangpundar iti maysa a gobyerno.
Eleksion ti Presidente
Awan primaria para presidente ditoy Hawaii. Dagiti partido ti makaammo a mangangay kadagiti kaukus a pagpilianda iti kandidatoda para presidente. Agdamag a deretso kadagiti kalipikado a partido no kayatmo ti maki-kaukus. Ti Kolehio Elektoral ti mangbotos iti presidente ken bise presidente ti Estados Unidos. Agadal panggep ti Kolehio Elektoral.
PANAGREHISTRO A BOTANTE
Tapno makapagrehistroka a botante ditoy Estado ti Hawaii,nasken a sika ket:
Makipagili iti Estados Unidos
Residente ti Hawaii
Agtawen iti sangapulo ket innem (16), wenno ad-adu
Ti tao nga agtawen iti sangapulo ket innem (16), palubosan ti linteg ti Hawaii nga agparehistro iti panagbotos. No madanonan ti maika-sangapulo ket walo (18) a tawenna, automatik a mayrehistro ken maibusunan iti balota.
Agadal pay panggep ti panagrehistro a botante.
BOTOS ITI KOREO
Itedmo ti Kabaruan nga Impormasion iti Rehistro ti Botante
Maibuson dagiti balota iti mailing address mo a rehistrado. No umakarka iti pagtaengan, sukatam ti naganmo wenno mailing address, nasken a pakaammuam ti Dibision ti Eleksion ti county a pagbotosam. I-kompirma iti internet wenno iti Dibision ti Eleksion nga umno met laeng ti impormasion iti rehistrom.
Idadateng ti Balota Kenka
Ti pakete ti balotam a naibuson, dumtengto iti mapattapatta a petsa:
Primarya: Hulyo 26, 2022
Heneral: Oktubre 21, 2022
Your packet consists of a ballot, ballot secrecy sleeve, and a prepaid postage return ballot envelope.
Voters with special needs may request for an electronic ballot through the Voter Registration Application or by contacting their County Elections Division.
Ipulang ti balotam
Ipulangmo ti balotam a nabotosanen iti buson, wenno iti personal iti naikudi a lugar a pangibatian iti county. Nasken a maawat ti Dibision ti Eleksion ti county a nagbotosam iti alas syete ti rabii iti aldaw ti eleksion, wenno nasapsapa.
Ammuem ti ayan ti balotam
Mabalinmo a suruten ti status ti balotam, no naibusonen ken/wenno naawaten. Damagem iti Dibision ti Eleksion.
Pannakaproseso ti balotam
No naawaten ti Dibision ti Eleksion ti county a nagbotosam daydiay return envelope mo, miraenda ti pirmam tapno makasiguradoda a sika met laeng ti nagbotos. No balido ti pirmam, itedda ti balotam kadagiti opisiales ti estado nga agbilang iti botos.
Panagbotos iti sentro ti serbisyo para botante
Dagiti Dibision ti Eleksion mangtudingda iti sentro a pagbotosan, ket aglukat dagitoy iti aldaw ti eleksion, ken sangapulo nga aldaw kasakbayanna. Ipaayda ti serbisyo nga “accesible” para ti personal a panagbotos ken rehistrasion iti maymaysa nga aldaw.
Dagiti Masansan a Saludsod Panggep ti Panagbotos ditoy Hawaii
Kasanoak nga agbotos?
Ti laeng nakarehistro a botante ti maibusunan iti balota. Basaen ken anagen sadiay dagiti nakasurat nga aramidem, dagiti salisal ken kandidato. Pumilika ti botosam. No awan kayat mo a kandidato iti maysa a salisal ket dika agbotos kadaytoy, awan epektona iti balotam.
Kupinen ti balota a nagbotosan, ket iserrek iti secrecy sleeve (panglinged). Ipan ti secrecy sleeve iti sobre a libre (return envelope), ket agpirma ditoy. Madi maibilang ti balotam no saan a pirmado ti return envelope.
Ibusonmo ti balotam, wenno ipan a personal iti naikudi a lugar a pangibatian. Nasken a maawat ti Dibision ti Eleksion ti county a nagbotosam iti alas syete ti rabii iti aldaw ti eleksion, wenno nasapsapa.
Ton ano ngata a sumangpet kaniak ti balotak?
Manamnama a maawatmo ti pakete ti balota a naibuson, iti mapattapatta a petsa:
Primarya: Hulyo 26, 2022
Heneral: Oktubre 21, 2022
No saan pay a simmangpet ti balotam, kiddawem a mangibuson ti Dibision ti Eleksion iti sukatna.
Ket no saan a simmangpet ti balota?
No saan pay a simmangpet ti balotam, agdamag iti Dibision ti Eleksion ket mangtedda iti sukatna.
Ket no agkamaliak iti balotak?
No agkamalika iti balotam, no mapukaw wenno madadael daytoy, mabalinmo a kiddawen a sukatan ti Dibision ti Eleksion.
No awan pinilik kadagiti dadduma a kandidato wenno pasungbat iti balotak, maibilang kadi latta ti botosko?
Wen, maibilang latta ti balotam.
No naipulangkon ti balota, mabalin ko a baliwan ti botosko?
Saanen. No insublimon ket naawaten ti Dibision ti Eleksion ti balotam, kayatna a sawen, nalpas kan a nagbotos, ket awanen ti gapuna a makaalaka pay iti baro a balota.
Apay pagpirmaendak iti sobre nga pangibusonak iti balotak?
Ti pirmam ket pakalasinan dagiti opisiales ti eleksion nga sika met laeng ti nagbotos. Ikumparada ti pirmam iti sobre nga nakaibusonan ti balota ken ti pirmam a nakarehistro. No saanmo a pirmaan ti sobre, saanda nga ibilang ti balotam.
Kasanoak nga agbotos no nakabakasyonakto, wenno agad-adalak iti adayo a kolehio?
No awankanto ditoy no eleksion (“absentee”), kiddawem a maibuson ti balotam iti sabali nga address. Mangkumpleto iti absentee application ket ibagam no ayan ti kayatmo a pakaibusunan ti balotam.
Makabotosak pay laeng iti personal?
Wen. Makabotoska iti personal kadagiti sentro ti serbisyo para botante. Nakalukat dagitoy iti sangapulo nga aldaw ken iti mismo nga eleksion. Ipaayda ti serbisyo nga “accesible” para ti personal a panagbotos ken rehistrasion iti maymaysa nga aldaw.
Panagbotos ti absentee
Ti kada rehistrado a botante ket automatik a maawatna ti balota a naibuson. Sumangpetto ti balota iti daytoy mapattapatta a petsa:
Primarya: Hulyo 26, 2022
Heneral: Oktubre 21, 2022
No ti botante ket awanto iti residensiana ditoy Hawaii no eleksion (“absentee”), mabalinna a kiddawen babaen ti Absentee Application a maibuson iti sabali nga address ti balotana, para primaria, eleksion heneral, wenno isuda a dua.
Ti nakumpleto nga aplikasion ket nasken a maawat ti dibision ti eleksion, saan nga naladladaw ngem pito (7) nga aldaw sakbay ti eleksion.
Ti nasapataan a deklarasion (affidavit) iti Absentee Ballot Application, adda pasetna para botantes nga addaan special needs, ket ditoy, mabalinda ti agkiddaw iti balota nga elektronika a may-email kadakuada iti kada eleksion.
Dagiti deadline wenno panawen a nasken a kamakamen
Damagen iti Dibision ti Eleksion ti ad-adu nga impormasion panggep ti panagbotos ti absentee.
Estudiante iti kolehio
No sika ket residente ti Hawaii nga agad-adal iti kolehio iti sabali nga estado, ngem kayatmo ti makipagbotos iti Hawaii, mangtedka ti Absentee Application ket kiddawem a maibuson ti balotam iti agdama nga address mo. Kasapulam ti Absentee Application tumunggal tawen ti eleksion nga awanka iti residensiam ditoy Hawaii.
Kasta met a no residenteka ti Hawaii nga agad-adal iti kolehio ditoy nga estado, mabalinmo ti mangted iti Absentee Application ket kiddawem a maibuson ti balotam iti address mo idiay pagadalam.
Ti Absentee Application ket nasken a maawat ti Dibision ti Eleksion, saan nga naladladaw ngem:
Primarya: Agusto 6, 2022
Heneral: Nobiembre 1, 2022
Damagen iti Dibision ti Eleksion no kasano ti mangala iti Sertipiko ti Rehistrado a Botante, wenno tapno maammuan ti ad-adu nga impormasion panggep ti panagbotos ti absentee.
Panagbotos ti Awanan Balay
Panagrehistro ti Botante
Makapagrehistro ti botante iti Internet, idiay Department of Motor Vehicles (DMV) no ag-apply iti lisensia ti agmaneho wenno Hawaii State ID) wenno iti nakumpleto nga Aplikasion iti Rehistro ti Botante. Dagiti papel nga panagrehistro iti DMV, ken ti Aplikasion iti Rehistro ti Botante, nasken a maipulangda iti petsa a
Primarya:Agusto 3, 2022 wenno nasapsapa.
Heneral: Oktubre 31, 2022 wenno nasapsapa.
Dagiti county Dibision ti Eleksion, ipaayda iti sentro ti serbisyo para botante ti panagrehistro iti aldaw ti panagbotos. Makapagrehistro ken makapagbotos iti personal ti baro a botante ti Hawaii. Kasta met a dagiti rehistrado a botante ti Hawaii, mapabaroda ti rehistrasionda ken makapagbotos iti personal. Para iti rehistro tapno agbotos, saan a kasapulan nga agdasig ti addressmo. No ti lisensia ti agmaneho wenno Hawaii State ID nga adda kenka ket daan ti address na, maibilang nga ID card mo, ket mausar daydiay numero daytoy nga agrehistro. Kasapulan daytoy nga ID a pammaneknek no siasinoka, saan a tapno maammuan ti address mo nga pagyanan wenno pangalaam iti surat.
Nasken laeng a mangtedka iti naan-anay a pammaneknek ti ID no wen ti sungbat amin dagitoy a tallo (3) a saludsod: (1) Itatta kadi laeng nga agrehistroka a botante iti Estado ti Hawaii, (2) Ibusonmo ti aplikasyon, (3) Awan kadi ti maitedmo a lisensia nga agmaneho ditoy Hawaii, State ID wenno Social Security Number iti aplikasyon mo.
Iti panangpaneknek iti ID, mabalin dagitoy:
Balido ken saan a nag-expire a photo ID, wenno
Baro a utility bill, bank statement, tseke nga inted ti gobierno, paycheck, wenno sabali a dokumento ti gobierno a pakakitaan iti nagan ken address ti aplikante.
Masapul ti residential address iti Aplikasion iti Rehistro ti Botante tapno masinunuo ti distrito a pagbotosam. Daytoy nga address ket aniaman a lugar iti county a mangiladawan iti pisikal a pagyanan ti botante. No ti pagyananna keta awan street addressna, mabalin dagiti sarita a mangitudo iti lugar, kas koma dagiti asideg a pagkurusan dagiti kalsada, wenno dagiti nalaka a malasin ken nalatak a pakatandaan iti lugar (landmarks).
Mabalin nga ited ti P.O. Box wenno sabali a panagawat iti buson, agraman ti general delivery, bilang mailing address aplikasion.
Ipaay ti Hawaii kadagiti sentro ti serbisyo para botante ti panagrehistro iti aldaw ti panagbotos para kadagiti kalipikado a citizen a madi nakapagrehistro iti deadline a tallopulo nga aldaw tapno maibusunan iti balota.
Panagbotos
Dagiti rehistrado a botante, maibusunan iti balota, ket maawatdanto dagitoy iti mapattapatta a petsa:
Primarya: Hulyo 26, 2022
Heneral: Oktubre 21, 2022
Automatik a maibuson ti balota iti address mo a rehistrado.
Mabalin met a piliem ti agbotos iti aniaman a sentro ti serbisyo para botante iti county nga ayanmo. Daytoy nga in-person service, agpaay iti amin a botante, kasta met a mabalin ti agrehistro iti aldaw ti panagbotos para kadagiti kalipikado a citizen a madi nakapagrehistro iti deadline. Aglukatda sangapulo (10) nga aldaw sakbay ti kada eleksion.
Panagbotos ti militar ken botante nga adda iti sabali a pagilian
Ti Uniformed and Overseas Citizens Absentee Voting Act (UOCAVA), ipalubosna ti panagbotos dagiti militar nga adayo, ken dagiti U.S. citizen nga agnaed iti ruar ti Estados Unidos.
Sinno dagiti Botante iti UOCAVA?
Dagiti militar a miembro dagiti Unipormado a Serbisios ti Estados Unidos
Dagiti assawa ken dependent dagitoy.
Dagiti U.S. citizen nga agnaed iti overseas, temporary man wenno awan masinunuo a sublida
Dagiti U.S. Citizen nga agnaed iti ruar ti Estados Unidos (overseas) ket botante pay iti UOCAVA. Mabalinda ti agkiddaw iti balota manipud iti naudi nga estado/county a nag-residensiaanda sakbay nagpa-overseas da. Dagiti botante iti UOCAVA a nayyanak iti ruar ti Estados Unidos, mabalinda ti agkiddaw iti balota manipud iti naudi nga estado/county a nag-residensiaan dagiti amma wenno innada sakbay nagpa-overseas dagiti nagannak.
Dagiti Botante iti UOCAVA, makapagrehistro a botante ken agkiddaw iti absentee ballot babaen ti Federal Post Card Application (FPCA). Nasken a sumangpet ti FPCA iti Dibision ti Eleksion ti county a pagbotosan iti petsa:
Primarya:Agusto 3, 2022, wenno nasapsapa.
Heneral: Oktubre 31, 2022, wenno nasapsapa.
Dagiti rehistrado a botante iti UOCAVA, makapagkiddaw iti absentee ballot babaen ti Federal Post Card Application (FPCA), a suratan ken ipulangda iti Dibision ti Eleksion ti county, pito (7) nga aldaw wenno nakurkurang, sakbay ti aldaw ti eleksion. Nasken nga agkiddawda iti absentee ballot babaen ti FPCA kada tawen ti eleksion.
Maipatulod dagiti balota uppat a pulo ket lima (45) nga aldaw sakbay ti eleksion, segun ti linteg a federal. Dagiti rehistrado a botante iti UOCAVA, makapagkiddaw a ti balotada ket maibuson, mai-email, wenno mai-fax. Nasken a dumanon ti balota iti Dibision ti Eleksion ti maitutop a county, iti aldaw ti eleksion, saan nga naladladaw ngem alas syete ti rabii (7 PM).
Mabalinmo nga ammuen ti ayan wenno kasasaad ti balotam. Damagen iti Dibision ti Eleksion ti maitutop a county.
Programa Federal iti Tulong para Botante
Ti Federal Voting Assistance Program (FVAP) ket tulong kadagiti miembro ti serbisio ken pamiliada, kasta met kadagiti citizen nga agnaed overseas.
Dagiti miembro ti serbisio ken pamiliada, mabalin a kumiddaw iti ad-adu nga impormasion panggep ti panagbotos manipud iti Unit Voting Assistance Officer da:
{insert VAO table}
Botante nga Agkasapulan iti Tulong
Ti botante nga agkasapulan iti tulong, gaputta addaan disability, madi unay makakita wenno makanggeg, wenno dina ammo ti agbasa wenno agsurat, mabalinna ti agpatulong iti siasino man a tao, malaksid ti pagtrabahoanna, pannakabagi (ahente) ti pagtrabahoanna wenno pannakabagi ti union ti trabahador.
Rehistro ti Botante
Dagiti tumulong, nasken nga liklikanda ti diskriminasyon, napadlaw man wenno saan, wenno aramid a mangdurog wenno mangiduron iti botante. Maiparit dagitoy.
Dagiti tao wenno organisasion a tumulong nga agrehistro iti botante, maiparit nga i-duplikarda, wenno kopyaen, wenno aramaten iti aniaman a pamuspusan ti aniaman nga impormasyon a naggapu iti Aplikasion iti Rehistro ti Botante. Maikaniw-as iti linteg ti mangaramat, mangi-printa, mangipablaak, wenno mangibunong iti impormasyon a nagtaud iti Aplikasion iti Rehistro ti Botante, deretsa man wenno saan.
Panagbotos iti Koreo
Maawat ti amin a botante a rehistrado ti pakete ti balotada a naibuson, iti manga sangapulo ket walo (18) nga aldaw sakbay ti eleksion. Dagiti botante nga addaan special needs, mabalinda a kiddawen a mangted ti Dibision ti Eleksion iti Balota iti Sabali a Porma (Alternate Format Ballot wenno AFB). Maipatulod ti AFB iti elektronik a pamuspusan, ket mabalin nga i-download ken markaan ti botante daytoy. Maipalubos met nga usarenda iti pribado ken awanan tumulong, dagiti kukuada nga assistive technology.
Mabalin nga ipulang ti nabotosan a balotam iti elektronik a pamuspusan iti Dibision ti Eleksion, wenno ibuson iti opisial a sobre a nailakip iti pakete ti balota a naibuson.
Panagbotos iti sentro ti serbisyo para botante
Dagiti sentro ti serbisyo para botante, addaanda iti alikamen iti panagbotos nga “accessible.” Mabalin ti botante ti mangaramat iti accessible nga ramit a pangmarka iti balota, Verity Touch Writer, tapno suratan, i-printa ken i-pinal ti balota. Ti nai-printa a balota iti kastoy ket kapadpada met laeng dagiti balota dagiti sabali a botante, nagibuson man wenno napan iti sentro ti serbisyo para botante. I-klik ditoy tapno buyaen video ti Verity Touch Writer.
Dagiti Tao a Tumulong iti Botante
No kiddawen ti residente iti care facility a tulungan ti agtrabaho sadiay nga agparehistro ken agbotos, dagitoy nga annuruten ket nasken a tungpalen tapno masaluadan dagiti kalintegan ti botante.
Kontaken ti agtrabaho dagiti kameng ti pamiia ti residente ket iraman ida iti panagrehistro ken panagbotos.
Siguraduen a kalipikado met laeng ti residente nga agrehistro a botante.
Iti itutulong iti panagbotos, ti agtrabaho ket nasken nga ag-neutral, ken dua wenno ad-adu nga tao nga agduma iti partido ti sisasango.
Maiparit a kiddawen iti botante nga ipakitana ti linaon ti balotana, wenno ti pinilina a partido.
Maiparit a ti siasinoman ket markaanna ti balota ti botante wenno isurona ti madama nga agbotos, no awan autorisasionna.
Maikaniw-as iti linteg ti mangpadas nga agbotos iti nagan ti sabali nga awanan autorisasion nga klaro ken naibinsabinsa.
Dagitoy sumaganad, no mapasamak, ket panagsuitik iti panagbotos.
No idiaya ti tao, deretso man wenno saan, ti kuarta ken/wenno napateg a banag iti siasinoman a botante tapno daytoy botante botosanna wenno dina botosan ti siasinoman a tao.
No ti tao, deretsaan man wenno saan, iti personal man wenno iti panangbilin iti sabali, ket ipangtana, pilitenna, wenno butbutngenna ti botante tapno daytoy botante agsanod nga agbotos, wenno tapno botosanna ti siasinoman a tao wenno aniaman a Partido iti aniaman nga eleksion.
Ti tao nga agbotos wenno padasenna ti agbotos, iti nagan ti sabali, nabiag wenno natay, wenno babaen ti parbo a nagan.
Ti tao a nagbotosen, ket si-a-ammo a padasenna ti agbotos manen.
Ti tao a si-a-ammo, a mangted man, wenno mangpadas man a mangted, iti dua wenno ad-adu a balota iti maymaysa nga posision iti tiempo ti panagbotos.
Segun ti linteg ti Hawaii, siasinoman a tao, a si-a-ammo, a mangted iti palso nga impormasion iti Aplikasion iti Rehistro ti Botante, wenno iti aplikasion ti absentee, ket mabalin a makabasol iti Class C felony, ket madusa iti saan nga agsurok iti lima (5) a tawen iti pagbaludan, ken/wenno multa nga sangapulo ribu a dolyar ($10,000).
Botante a Nakabasol iti Felony
Maiparit nga agbotos ti botante a nasentensiaan gapu iti felony wenno nadagsen a krimen, mangrugi iti pannakaipataw ti sentensia aginggana a mawayawayaan iti kamaudianan. Nupay no kasta, no ti tao ket naipan iti probation wenno naparolan manipud iti pagbaludan, mabalinna ti agrehistro ken agbotos kabayatan ti probation wenno parol.
Para kumpleto nga impormasion, konsultaren ti Konstitusion ti Estado ti Hawaii, Artikulo II, Seksion 2, ken HRS §831-2.
Guia ti Impormasyon iti Panagbotos Dagiti Naka-probation wenno Naikarsel a di pay Nausig
Sinno ti mabalin nga agbotos?
Ti agrehistro nga agbotos, nasken nga U.S. citizen, residente iti Hawaii, ken sangapulo ket walo (18) wenno ad-adu ti tawenna. Siasinoman a di U.S. citizen, uray pay no U.S. national, ket saan a kalipikado.
Kasano nga apektaran ti pannakai-karsel ti kabalinan nga agbotos?
Maiparit nga agbotos ti tao a nasentensiaan gapu iti felony wenno nadagsen a krimen, mangrugi iti pannakaipataw ti sentensia aginggana a mawayawayaan iti kamaudianan. (Konstitusion ti Estado ti Hawaii, Artikulo II, Seksion 2, ken HRS §831-2.)
Ti tao nga saan pay a nausig, wenno naipan iti probation, wenno naparolan, addaan latta iti kalintegan nga agrehistro ken agbotos.
Automatik kadi nga maisubli ti kalinteganda nga agbotos?
Maisubli iti tao dagiti kalinteganna nga agbotos kalpasan a naturposnan ti sentensiana gapu iti felony. Ngem, saan na kayat a sawen nga automatik a nakarehistro ti tao nga agbotos
Kasano ag rehistro?
Aplikasion iti Rehistro ti Botante: Ibuson ti kumpleto nga Aplikasion iti Rehistro ti Botante iti Dibision ti Eleksion ti county. Ti aplikante nga awanan ID nga naggapu iti estado, mabalinna nga ited ti uppat a maudi a numero ti Social Security Number na.
Rehistro ti botante iti Internet: Makapagrehistro ti botante iti elections.hawaii.gov no addaan iti lisensia nga agmaneho ditoy Hawaii, wenno Hawaii State ID.
Ti address a rumbeng nga ited ti aplikante ket daydiay personal a pagtaengan da a gagangay ken mailing address, saan nga address ti “facility” nga ayanda a madama. Ti personal address a pagtaengana ti mangituldo no ania a distrito ti pagbotosanna.
Kasano ti mangala ken agbotos baben iti absentee ballot
Nasken nga agkiddaw ti botante iti absentee ballot tapno maibuson ti balota na bayat nga awan isuna idiay gagangay a mailing address na.
Ti laeng rehistrado a botante ti maikkan iti absentee ballot. Saan a maproseso ti aplikasyon iti absentee ballot no ti nagkiddaw ket saan a rehistrado a botante.
Ipulang ti aplikasion para Absentee Ballot iti dibision ti eleksion, saan nga naladladaw ngem pito (7) nga aldaw sakbay ti eleksion.
Ti Absentee Ballot Application, adda bisa na iti maysa laeng nga election cycle. Iti kasta, agaplikar manen ti botante kada eleksion nga dina maawat ti suratna idiay gagangay a mailing address na.
Sumangpet ti balota iti botante sangapulo ket walo (18) nga aldaw sakbay ti eleksion, wenno nasapsapa. Nalaka ti pannakaipulang ti balota no nalpasen ti panagbotos, babaen ti opisial a sobre, nga adda address ken selyonan.
Dibision ti Eleksion ti County
Dagiti Dibision ti Eleksion ti county ti mangtaming iti rehistro ti botante, pannakaibuson ken pannakaipulang dagiti balota, agraman balota a maisukat no kasapulan; kasta met kadagiti sentro ti serbisyo para botante, ken kadagiti lugar a pakaipulangan ti balota.
{insert county info table}
Seguridad ti Eleksion – Dagiti Masansan a Saludsod
Rehistro ti botante
Kasano nga ilimed ti estado no ania a partido ti katimpuyogko?
Babaen ti Konstitusion ti Estado, ti katimpuyogmo a partido ket saan a madakamat no agrehistroka. No kayat ti botante ti agpirme iti maysa a partido, kasaritana ti partido, ta saan a biang ti gobierno ti Estado dayta. No agbotoska iti eleksion nga imatonan ti Estado, primaria wenno heneral, uray ania ti katimpuyogmo a partido, mabalin latta. Ngem, no agbotoska iti salisal dagiti kandidato a presidensyal iti maymaysa a partido, mabalin a kapilitan nga agkamengka.
Mabalin kadi a makansela ti sabali a tao ti rehistrok a botante, nga awan ti ammok?
Makansela ti rehistro ti botante babaen ti “Affidavit for Cancellation of Voter Record,” a pirmaan ken ipulang ti botante iti Dibision ti Eleksion ti county. Makansela laeng ti sabali a tao ti rehistro ti botante, no daytoy ket natayen, ket masapul latta met ti affidavit a pirmado.
No saanak nagbotos idi naudi, makansela kadi ti rehistrok a botante?
No dika nagbotos, madi makansela ti rehistrom basta la ketdi “up to date,” según iti National Voter Registration Act ti 1993. No adda duadua maipanggep iti address mo, wenno no maammuanmi a saanka nga agnaeden iti Hawii, maibusonanka iti card, ta kiddawenmi nga i-update mo ti address mo. Maikkat laeng ti rekordmo iti database, no nabagbagaankan nga ag-update iti rehistrasion, ken dimo inaramid dayta iti dua nga agsaruno nga election cycle. Daytoy ket mandato ti National Voter Registration Act.
Maikkat kadi dagiti partido politikal ti rehistrado a botante iti statewide database?
Dagiti laeng opisial ti eleksion iti State ken County ti maka-access iti statewide database a naglaon kadagiti rehistrado a botante. Dagiti partido politikal ken kandidato, makapagkiddawda iti impormasion ti botante, ngem saanda ma-access daytoy a database.
Pannakaipatulod ti Balota, Pannakaipulangna.
Kasano nga ammok no naibuson ti balota kaniakon? Kasano nga ammok no naawaten ti county?
Mabalinmo a suruten online ti ayan ti balotam babaen ti opisial a ballot receipt portal, ket ag-login iti panangted iti numero ti lisensiam nga agmaneho wenno ti Hawaii State ID. Ibaga ti portal no kaano a naibuson ti balotam ken kaano a naawat ti county.
Ket no ngarud tinakawda ti balotak iti mailbox?
Krimen a federal ti makibiang iti koreo (mail tampering). No ti kunam ket natakaw ti balotam, damagem iti Dibision ti Eleksion ti county no ania ti kasasaad (status) ti balotam, ken agkiddaw iti kasukatna. Kasta met a mabalin mo ti agbotos a personal iti sentro ti serbisyo para botante.
Ania ti aramidek no simmangpet kaniak ti balota a sabali ti akin-nagan?
Ti panangibotos iti balota ti sabali ket panagsuitik nga electoral, ket mabalin nga pakabasolan iti Class C Felony. No adda sumangpet kenka a balota ti tao a saanmo a kabbalay, suratam iti “not at this address”, ket ibuson tapno maisubli.
Mabalin kadi nga ibuson ti sabali ti balotak?
Amin a balota, adda pasurotna nga opisial a sobre nga addaanen iti address ken selyona. Ipan mo laeng iti mailbox mo, alaen ti kartero nokuan. Mabalin pay nga ipulang iti sentro ti serbisyo para botante, wenno iti drop box (kahon a para balota). No masakit wenno disabled ka, ket dimo maipulang ti balotam, mabalin a mangbaon ka ti mapan mangala ken mangi-deliver kadaytoy. Siguraduem nga ipigket ti kalub ti sobre, ket pirmaam samo paisubli.
No adda agbotos iti sentro ti serbisio, kasano a masigurado nga dida pay nagbotos iti balota a naibuson? Amangan ketdi no doble nga botante dayta?
Kada balota ket natatakan iti barcode, ket daytoy, naikudi iti maysa laeng a botante. Iti kasta, matiped ti botante no doblienna ti agbotos. No ti balotana ket naawat ken nai-scannen, daytoy a tao madi mapalubosan nga agbotos iti personal sadiay sentro ti serbisyo para botante. Kasta met a no ti tao ket nagbotosen iti personal, makansela ti balotana a naibuson.
Kasano nga ammoyo nga siak met laeng ti nangibotos ken nangipulang iti balotak?
No maawat ti kada balota, i-scan dagiti opisiales ti eleksion ti pirma iti ruar ti return envelope. Ti pirma ket maidasig iti pirmam a rehistrado. No agpada dagiti pirma, ma-validate ti balotam ket mabalinen a mabilang
Ket no ngarud adda agpirma iti sobre ti balota ti sabali?
No ti nagpirma iti sobre ti balota ket saan a daydiay nainaganan, dayta ket panagsuitik nga electoral, ket mabalin a pakabasolan iti Class C Felony. Aniaman a pirma a madi umarngi ken saan a kumpirmado ti botante, mabalin a pakalasinan iti panagsuitik nga electoral. Ket iti kasta, maiyuli kadagiti pannakabagi ti linteg nga umno. Kasta met a mabalin nga ipulong dagiti botante no adda supetsado a panagsuitik nga elektoral, tapno mapalutpot dagiti pannakabagi ti linteg.
Bilangenyo kadi dagiti balota a madi pirmado?
No maawat dagiti opisiales ti eleksion ti county ti sobre para balota, ket awan pirmana, kontakenda ti botante ket pagpirmaenda. Tapno maibilang ti balota, nasken a risuten ti botante daytoy a depekto iti petsa a
Primarya: Agusto 22, 2022, wenno nasapsapa.
Heneral: Nobiembre 16, 2022, wenno nasapsapa.
Pannakaproseso dagiti balota a nabotosanen
Kasano a masaluadanyo ti kinalimed ti botos ko no ti nagan ken pirmak ket agparang iti sobre a naglaon iti balotak?
Matukad-tukad ti pananglukat kadagiti balota tapno masaluadan ti kinalimed ti botos. Umuna a tukad, maluktan dagiti sobre ket mairuar dagiti ballot secrecy sleeves (panglinged). Maummong dagiti panglinged ken mayadayo kadagiti sobre. No naluktan aminen a sobre, maipanaw da. Itan, maikkat dagiti balota kadagiti panglinged ket maummong da. Awan ti aniaman a personal identifying information (impormasion a pribado a pakalasinan ti tao) kadagiti balota ken panglinged, ken nayadayoda pay kadagiti sobre. Iti kasta, saan a mabigbig no siasinno ti akinkukua iti aniaman a balota.
Kasano a masigurado nga awan balota nga ibelleng dagiti opisiales ti eleksion?
Naka-imatang a kanayon dagiti Official Observer iti pannaka-iyakar ken proseso dagiti balota. Dagitoy nga observer ket agpaay nga pannakabagi dagiti umili, ket siputanda ti panangsaluad dagiti opisiales iti seguridad ken integridad ti eleksion. Kasta pay a ti dagup dagiti balota a naawaten ken dagiti nabilangen ket mapagdasig ken madoble a makontar iti inaldaw-aldaw tapno masigurado nga agpadada.
Kasano nga i-tally yo dagiti resulta? Kasano a matingitingyo no husto met laeng dagiti resulta?
Sakbay ti kada eleksion, ag-testing dagiti opisiales ti eleksion ken Official Observer iti amin nga voting equipment nga usaren a pagbilang iti balota ken pang-tabulate iti resulta. Ti dagup ti nabilang iti makina ket maikumpara iti resulta ti binilang dagiti tao. Daydiay equipment maikkan kadagiti selyos nga nalaka a malasin no adda nangkuriro wenno nakibiang kadakuada. Ti met umuna nga batch ti balota a mabilang iti makina, bilangento manen ti tao tapno makadoble sigurado a husto met laeng ti operasyon ti equipment. Kalpasan ti eleksion, adda pay pinal nga audit, ket mausar ditoy ti random sample a dies porsyento (10%), wenno ad-adu, kadagiti presinto.
Secure met laeng ti voting equipment? Baka ma-hack met ketdi?
Sakbay ti kada eleksion, ag-testing dagiti opisiales ti eleksion ken Official Observer iti amin nga equipment nga usaren iti personal a panagbotos iti sentro ti serbisyo para botante. Tapno sigurado a husto ti operasyon ti equipment, ti resulta daydiay testing ket maikumpara iti resulta a tao ti nangbilang. Daytoy equipment maikkan kadagiti selyos nga nalaka a malasin no adda nangkuriro wenno nakibiang kadakuada. Daytoy nga equipment ket madi naka-connect iti Internet.
Adda pay saludsudenyo?
Agdamag iti Opisina ti Eleksion, wenno kadagiti Dibision ti Eleksion ti county
Provisional Voting
Ti Help America Vote Act of 2002 (HAVA) ikkanna ti botante iti kalintegan a mangyawat iti “provisional ballot” no:
Ti maysa a tao ket awan naganna iti opisial a lista dagiti rehistrado a botante; wenno
Sawen ti maysa nga opisial ti eleksion a daydiay tao ket madi kalipikado nga agbotos.
Fail-safe Voting
Ti makuna a fail-safe voter, ket agdadamo nga agbotos, a nangibuson iti Aplikasion iti Rehistro ti Botante. Ngem madi nangipaay iti identification nga imandar ti HAVA, idi man panagrehistrona, wenno idi impulangna ti absentee ballot na. Iti kasta a pasamak, mapalubusan isuna a mangted iti provisional ballot. Nasken nga ited ti botante iti Dibision ti Eleksion ti county a nagbotosanna kadagitoy a petsa:
Primarya: Agusto 22, 2022
Heneral: Nobiembre 15, 2022
Panagbotos babaen ti Provisional Ballot
Sakbay ti panagbotosna babaen ti Provisional Ballot, nasken nga agdeklara ken agpirma daytoy tao nga isuna ket:
Rehistrado a botante iti hurisdiksion a kayatna a pagbotosan; ken
Kalipikado nga agbotos kadaydiay nga eleksion.
Ti provisional ballot ket mailasin kadagiti dadduma a balota aginggana a malpas ti eleksion. Nasken a tingitingen pay dagiti opisial iti Dibision ti Eleksion ti county no kalipikado met laeng daydiay akinbalota, ken no rumbeng a maibilang ti botosna.
Maammuanto ti botante no naibilang wenno saan ti balotana, ken ti rason no apay madi naibilang, iti panagdamag iti Dibision ti Eleksion ti county a nagbotosanna, wenno iti panangkitana iti website ti Opisina ti Eleksion.
Ti ad-adu nga impormasyon ket makita iti HAVA, Title III, Sections 302 & 303.


text:
Der er et yndigt land
Ti Der er et yndigt land (“Adda nalasbang a daga”) ti (sibil) nailian a danggay ti Dinamarka. Kadagiti pasken a naarian, ti naarian a dangngay a Kong Christian ti maipatokar karaman ti Der er et yndigt land. Iti kadawyan nga aramat, ti umuna a berso ken ti maudi a tallo a binatog ti maikapat a berso ti makankanta. Narasay a mangngeg ti umuna a gudua ti maudi a berso. Maulit a maminsan ti maudi a binatog ti tunggal berso.
Insurat ni Adam Oehlenschläger idi 1819 ti lirika ket addaan iti tagisao nga Latin: Ille terrarum mihi praeter omnes angulus ridet (Horace: “Daytoy a suli ti daga ket ad-adda nga umisem kaniak ngem iti dadduma”). Idi immuna a naipablaak, addan 12 berso ti dangngay, ngem napaiyababa daytoy iti umuna, maikatlo, maikalima, ken maudi a berso kadagiti naud-udi nga edision. Kinomposar ni Hans Ernst Krøyer idi 1835 ti musika. Sumaruno met a nangkomposar kadagiti alternatibo a melodia da Thomas Laub ken Carl Nielsen, ngem ti maysa kadagitoy ket saan a nakagun-od iti nalatak a panangawat, ket kadawyan a saan nga ammo dagiti tattao dagitoy.
Dagiti lirika[urnosen | urnosen ti taudan]
Dagiti kasisigud a lirika a Danes[urnosen | urnosen ti taudan]
Ti bersion tatta nga aldaw ket ab-ababa. Ti kasisigud a naipablaak a bersion ket addaan kadagiti sangadosena a berso:
Der er et yndigt Land,
Det staaer med brede Bøge
Nær salten Østerstrand;
Det bugter sig i Bakke, Dal,
Det hedder gamle Danmark,
Og det er Freias Sal.
Der sad i fordums Tid
De harniskklædte Kæmper,
Udhvilede fra Strid;
Saa drog de frem til Fienders Meen,
Nu hvile deres Bene
Bag Høiens Bautasteen.
Det Land endnu er skiønt,
Thi blaa sig Søen belter,
Og Løvet staaer saa grønt;
Og ædle Qvinder, skiønne Møer,
Og Mænd og raske Svende
Beboe de Danske Øer.
Vort Sprog er stærkt og blødt,
Vor Tro er reen og luttret
Og Modet er ei dødt.
Og hver en Dansk er lige fri,
Hver lyder tro sin Konge,
Men Trældom er forbi.
Et venligt Syd i Nord
Er, grønne Danarige,
Din axbeklædte Jord.
Og Snekken gaaer sin stolte Vei.
Hvor Ploug og Kiølen furer,
Der svigter Haabet ei.
Vort Dannebrog er smukt,
Det vifter hen ad Havet
Med Flagets røde Bugt.
Og stedse har sin Farve hvid
Dit hellige Kors i Blodet,
O Dannebrog, i Strid.
Karsk er den Danskes Aand,
Den hader Fordoms Lænker,
Og Sværmeriets Baand.
For Venskab aaben, kold for Spot,
Slaaer ærlig Jydes Hierte,
For Pige, Land og Drot.
Jeg bytter Danmark ei,
For Ruslands Vinterørkner,
For Sydens Blomstermai.
Ei Pest og Slanger kiende vi,
Ei Vesterlandets Tungsind,
Ei Østens Raseri.
Vor Tid ei staaer i Dunst,
Den hævet har sin Stemme
For Videnskab og Kunst.
Ei Bragis og ei Mimers Raab
Har vakt i lige Strækning
Et bedre Fremtids Haab.
Ei stor, vor Fødestavn,
Dog hæver sig blandt Stæder
Dit stolte Kiøbenhavn.
Til bedre By ei Havet kom,
Ja ingen Flod i Dalen,
Fra Trondhiem og til Rom.
Med hellig Varetægt
Bevare du, Alfader!
Vor gamle Kongeslægt.
Kong Fredrik ligner Fredegod;
Hvor er en bedre Fyrste,
Af bedre Helteblod?
Hil Drot og Fædreland!
Hil hver en Danneborger,
Som virker hvad han kan.
Vort gamle Danmark skal bestaae,
Saalænge Bøgen speiler
Sin Top i Bølgen blaa.
Dagiti akinruar a silpo[urnosen | urnosen ti taudan]
- Dinamarka: Der er et yndigt land - Ti madengngeg a nailian a kanta ti Dinamarka, nga adda dagiti pakaammo ken lirika
- Papeles ti MP3 (instrumental) - babaen ti Banda ti Kuerpo Marina ti Estados Unidos
- Jørgen Ebert adda dagiti panid a mangiraman kadagiti lirika ti nailian a kanta


text:
Suttsu, Hokkaido
Ti Suttsu (寿都町, Suttsu-chō) ket maysa nga ili a mabirukan idiay Subprepektura ti Shiribeshi, Hokkaido, Hapon.
Manipud idi Septiembre 2016, ti ili ket addaan iti nakarkulo a populasion iti 3,113, ken ti densidad ti populasion iti 33 a tattao tunggal maysa a km². Ti dagup a kalawa ket 95.36 km².
Heograpia[urnosen | urnosen ti taudan]
Ti ili ti Suttsu ket sanguenna ti Luek Suttsu, ti maysa luek ti Baybay ti Hapon. Agayus ti Karayan Shubetsu iti tengnga ti ili ken bingayenna ti ili nga agpadaya ken laud.
Dagiti kaarruba nga ili ken purok[urnosen | urnosen ti taudan]
Klima[urnosen | urnosen ti taudan]
Ti ili Suttsu ket addaan iti nadam-eg a kontinental a klima (Pannakaidasig ti klima ti Köppen Dfb) nga addaan kadagiti nabara a kalgaw ken nalamiis a panaglalam-ek. Adu ti panagtudtudo iti amin a paset ti tawen, ngem dagiti bulan ti manipud iti Marso aginggana iti Hunio ket namagmagada bassit.
Pakasaritaan[urnosen | urnosen ti taudan]
- 1897: Napundar ti Subprepektura ti Suttsu Subprefecture.[4]
- 1900: Napundar ti Ili ti Suttsu ken nagbalin nga Umuna a Klase nga Ili.
- 1902: Napundar ti Purok ti Isoya (Distrito ti Isoya) ken nagbalin a Maikadua a Klase a Purok.
- 1906: Napundar ti Purok ti Utasutsu (Distrito ti Utasutsu) ken nagbalin a Maikadua a Klase a Purok.
- 1910: Nawaswas ti Subprepektura ti Suttsu ken napundar ti Subprepektura ti Shiribeshi iti Kutchan.
- 1923: Ti Purok ti Masadomari ken Purok ti Tarukishi ket nagbalinda a Maikadua a Klase a Purok.
- 1933: Naikaykaysa ti Ili ti Suttsu ken ti Purok ti Masadomari tapno mangporma iti baro nga ili ti Suttsu.
- 1955: Naikaykaysa ti Ili ti Suttsu,Purok ti Isoya,Purok ti Utasutsu, ken tiparte ti Purok ti Tarukishi tapno mangporma iti baro nga ili ti Suttsu.
Industria[urnosen | urnosen ti taudan]
Ti kangrunaan nga industria ti Suttsu ket ti panagkalap. Ti ili ket naparang-ay babaen ti panagkalap iti baramban.[5] Gapu ti panagpabassit kadagiti rekurso ti panagkalap, ti Suttsu ket adda itan iti negosio ti akuakultura.[6]
Dagiti nagibasaran[urnosen | urnosen ti taudan]
- ^ https://www.gsi.go.jp/KOKUJYOHO/MENCHO/backnumber/GSI-menseki20210101.pdf; panid: 7.
- ^ "住民基本台帳人口・世帯数 | 総合政策部計画局統計課"; naala idi: Pebrero 12, 2021.
- ^ "Dagiti Kadawyan a Klima ti Suttsu idi 1961–1990". NOAA. Naala idi Disiembre 29, 2012.
- ^ Bariweswes ti Suttsu
- ^ IiKanan iti Suttsu
- ^ Aquaculture of Suttsu
Dagiti akinruar a silpo[urnosen | urnosen ti taudan]
- Dagiti midia a mainaig iti Suttsu, Hokkaidō iti Wikimedia Commons
- Opisial a website (iti Hapon)


text:
Amin a listaan a publiko
Naikaykaysa a panagiparang kadagiti amin a magun-od a listaan iti Wikipedia. Mapabassitmo ti panagkita babaen ti panagpili ti kita ti listaan, ti nagan ti agar-aramat (sensitibo ti kadakkel ti letra), wenno ti naapektaran a panid (sensitibo pay ti kadakkel ti letra).
- 11:28, 29 Hunio 2007 Ti pakabilangan ti agar-aramat Byrialbot tungtungan aramid ket napartuat idi babaen ni Byrial tungtungan aramid
- 19:32, 27 Hunio 2007 Napartuat ti pakabilangan ni agar-aramat Byrial tungtungan aramid


text:
Papa Sixto IV
Ni Papa Sixto IV (21 Hulio 1414 – 12 Agosto 1484), naipasngay idi a kas ni Francesco della Rovere, ket isu ti Papa manipud idi 1471 aginggana idi 1484. Dagiti nagun-odanna a kas ti Papa ket mairaman ti pannkabangon ti Sistina a Kapilia; dagiti grupo ti artista nga inurnosna ket nangipayuna ti Nasap a Renasimiento idiay Roma nga adda ti immuna a maestra obra ti baro nga artistiko a panawen ti siudad, dagiti Batikano nga Arkibo. Ni Sixto ket nagpaadu pay kadagit ahenda ti Espaniol a Panagala ken nangibabawi kadagiti bilin ti Konsilo ti Konstansa. Isu ket naindayegan para iti kina-neopotismona ket kinabukbukodan a nairaman iti di naidayegan a Pazzi a Pannakikumplot.[1]
Dagiti nagibasaranUrnosen
- ^ Lauro Martines, Abril A dARA: tI Florencia ken ti Kumplot a Suppiat ti Medici, Oxford: Unibersidad ti a Pagmalditan, 2003, pp. 150–196.
Dagiti akinruar a silpoUrnosen
Dagiti midia a mainaig ken ni Papa Sixto IV iti Wikimedia Commons


text:
Obligado Kadi Dagiti Kristiano a Ministro a Di Agasawa?
DAGITI relihion iti intero a lubong, kas iti Iglesia Katolika Romana, dagiti nadumaduma a relihion nga Orthodox, Budismo, ken dadduma pay, obligarenda dagiti liderda a saanda nga agasawa. Iti sabali a bangir, adu ti mamati a dayta ti ramut ti bigla nga iyaadu ti seksual nga eskandalo a nakairamanan dagiti lider ti nadumaduma a relihion.
Gapuna, normal laeng nga isaludsodtayo, Ibilbilin kadi ti Biblia kadagiti Kristiano a ministro nga annurotenda ti celibacy wenno ti di pannakiasawa ken pannakidenna? Tapno masungbatan dayta, ammuentayo no kasano a nabukel dayta a kaugalian, kasta met no ania ti kuna ti Dios maipapan iti dayta.
NANGRUGIAN TI INKAPILITAN A DI PANNAKIASAWA DAGITI MINISTRO
Iti diskurso ti papa idi a ni Benedict XVI iti Roman Curia idi 2006, imbagana nga adda koneksion ti inkapilitan a di pannakiasawa iti “maysa a tradision a nangrugi di nagbayag kalpasan ti panawen dagiti Apostol.”
Nupay kasta, ti di pannakiasawa dagiti lider ti relihion ket saan a kaugalian dagiti Kristiano idi umuna a siglo. Kinapudnona, ni apostol Pablo a nagbiag idi umuna a siglo imbagana kadagiti Kristiano nga agannadda kadagiti lallaki nga agar-aramid kadagiti “makayaw-awan a naipaltiing a sasao” ken ‘mangiparparit iti pannakiasawa.’—1 Timoteo 4:1-3.
Idi laeng maikadua a siglo a nakastrek ti kaugalian a celibacy kadagiti agkunkuna a Kristiano a relihion a nagbalin idi agangay nga Iglesia Katolika Romana. Sigun iti libro a Celibacy and Religious Traditions, dayta ket “maitunos iti baro a kaugalian a di pannakidenna a timmaud idi iti Imperio ti Roma.”
Kadagiti simmaruno a siglo, dagiti konsilio ti simbaan ken dagiti maaw-awagan Amma ti Simbaan sinuportaranda ti di pannakiasawa dagiti papadi. Impapanda a ti seksual a pannakidenna ket mangrugit ken saan a maitutop kadagiti responsabilidad dagiti papadi. Uray no kasta, kuna ti Encyclopædia Britannica nga “agingga idi 900’s, adu a papadi ken dadduma pay ketdi kadagiti obispo ti addaan asawa.”
Naipatungpal ti di pannakiasawa dagiti papadi bayat ti Lateran Council idi 1123 ken 1139 a naangay idiay Roma. Ket agingga ita, ipatpatungpal pay laeng dayta ti Iglesia Katolika Romana. Gapu iti dayta, saan a maksayan ti bileg ken kinabaknang ti simbaan a mabalin a mapasamak no ipatawid dagiti naasawaan a papadi iti annakda dagiti sanikua ti simbaan.
TI KAPANUNOTAN TI DIOS ITI INKAPILITAN A DI PANAGASAWA
Nalawag a makita ti kapanunotan ti Dios maipapan iti celibacy iti Saona, ti Biblia. Mabasatayo ditoy ti sasao ni Jesus kadagidiay saan a nagasawa a kas kenkuana “maigapu iti pagarian ti langlangit.” (Mateo 19:12) Kasta met, dinakamat ni apostol Pablo ti maipapan kadagiti Kristiano a nangpili nga agtalinaed nga awanan asawa a kas kenkuana “maipagapu iti naimbag a damag.”—1 Corinto 7:37, 38; 9:23.
Ngem saan nga imbilin ni Jesus wenno ni Pablo a saan nga agasawa dagiti ministro. Sigun ken Jesus, maysa a “sagut,” wenno regalo, ti kinaawan asawa ngem saan nga amin a pasurotna ket addaan iti kasta a sagut. Uray imbaga ni Pablo a nasayaat ti kinaawan asawa, sipaprangka nga inaminna: “Awananak iti bilin manipud iti Apo, ngem itedko ti kapanunotak.”—Mateo 19:11; 1 Corinto 7:25.
Ipakita pay ti Biblia nga adu a Kristiano a ministro idi umuna a siglo ti naasawaan, kas ken apostol Pedro. (Mateo 8:14; Marcos 1:29-31; 1 Corinto 9:5) Kinapudnona, gapu ta nasaknap idi ti immoral nga ar-aramid kadagiti Romano, insurat ni Pablo a no naasawaan ti maysa a Kristiano a manangaywan, masapul nga isu ket “asawa ti maymaysa a babai” ken “addaan iti annak nga agpaspasakup” kenkuana.—1 Timoteo 3:2, 4.
Dagita ket saan a panagasawa nga awan seksual a relasion ta sipaprangka nga ibagbaga ti Biblia a masapul nga ‘ipaay ti lalaki iti asawana ti karbenganna,’ ken masapul a dagiti agassawa ‘dida ipaidam iti maysa ken maysa’ ti seksual a panagdennada. (1 Corinto 7:3-5) Nalawag a saan nga ibilbilin ti Dios ti celibacy, ken saan nga inkapilitan dayta kadagiti Kristiano a ministro.
MAIGAPU ITI NAIMBAG A DAMAG
No saan nga inkapilitan ti celibacy, apay a pinaboran ni Jesus ken ni Pablo ti kinaawan asawa? Ngamin, mabalin a mangted dayta iti ad-adu a gundaway a mangipakaammo iti naimbag a damag iti dadduma. Ad-adu ti maaramidan dagiti awanan asawa ta nawayada kadagiti problema a sangsanguen dagiti addaan asawa.—1 Corinto 7:32-35.
Alaentay a pagarigan ni David nga agtrabtrabaho idi idiay Mexico City. Uray nangato ti sueldona, nagikkat tapno umakar ken mangisuro iti Biblia iti nasulinek a lugar iti Costa Rica. Narikna ngata ni David a nakatulong kenkuana ti kinaawan asawana? “Wen, siempre,” kunana. “Narigat a pakibagayan ti baro a kultura ken ti naiduma a kasasaad ti panagbiag, ngem gapu ta bagik laeng ti masapul nga asikasuek, nalaklaka ti makibagay.”
Kinuna ni Claudia, a maysa a Kristiano a balasang nga immakar iti lugar nga agkasapulan kadagiti mangisuro iti Biblia: “Maragragsakanak iti panagserbik iti Dios. Mapatpatibker ti pammatik ken ti relasionko iti Dios no makitkitak no kasano nga ay-aywanannak.”
“Saan a napateg no naasawaanka wenno saan. Naragsakka latta basta itedmo ken Jehova a Dios ti kasayaatan.”—Claudia
Saan koma nga agbalin a padagsen ti kinaawan asawa. Innayon ni Claudia: “Saan a napateg no naasawaanka wenno saan. Naragsakka latta basta itedmo ken Jehova a Dios ti kasayaatan.”—Salmo 119:1, 2.